text:
Reytt, gult, grønt, steðga
Hetta spælið er ein góð venjing til fleiri børn samstundis. Tess fleiri børn, tess betri.
- Tekna við kriti tvær langar linjur á vegin. Fjarstøðan millum linjurnar skal vera um 10 metrar. Til ber eisini at brúka ein ella tveir húsaveggir.
- Stilla teg aftan fyri aðra linjuna og lat børnini standa lið um lið aftan fyri hina linjuna.
- Vend tær burtur frá børnunum og bið tey renna ella ganga fram móti ”tíni” linju, samstundis sum tú rópar: ”Reytt ljós – steðga”. Tá tú sigur ”steðga”, vendir tú tær skjótt móti børnunum. Børnini skulu tá standa heilt still. Um tey framvegis eru í rørslu, skulu tey aftur til byrjanarlinjuna og byrja av nýggjum.
- Tann, sum er fyrst/ur fram til tín, hevur vunnið spælið.
Flestu børn eru fyri óhappi í ferðsluni orsakað av, at tey eru stýrd av bráðlyndi, tí tey síggja okkurt spennandi og renna út á vegin uttan at hyggja fyri sær. Steðgivenjingin er tískil ein týdningarmikil ferðsluvenjing.
Minst til eisini at tosa um, hvar tit eiga at steðga. Tú skalt altíð steðga, tá tú kemur til ein kantstein. Skógvarnir skulu verða inni á gongubreytini. Er eingin gongubreyt, eigur tú at steðga har, sum vegurin byrjar.


c: text/html

text:
Samanvigaða vísitalið, ið er yvirskipaða vísitalið fyri allar 5 kanningarnar, vísir ein vøkstur frá 16 til 31 síðan juni í fjør, sostatt er barometrið, eftir at hava ligið um miðal seinastu 4 kanningarnar, farið eitt vet upp.
Sí kanningarúrslitini í talvum í Hagtalsgrunninum.
--- o ---
Tað eru 3 týðandi hugtøk, ið nýtt verða í konjunkturbarometrinum, hesi eru nettotal, vísital og samanvigað vísital.
Nettotal
Nettotal er eitt roknað miðaltal út frá %-býtinum av svarum til hvønn einstakan spurning, og niðanfyri eru tvey dømi sett upp, ið lýsa munin í útrokning av nettotali í mun til ymsar svarmøguleikar.
Dømi 1:
Ein spurningur í kanningini til tænastuvinnuna hevur orðingina "Hvussu er eftirspurningurin (í krónum) eftir tykkara vørum og tænastum broyttur seinastu 12 mánaðirnar?".
Svarmøguleikarnir til henda spurningin eru tríggir: 1) Vaksandi, 2) Óbroyttur og 3) Minkandi.
Tá allar umleið 30 tænastufyritøkurnar hava svarað, kann %-býti av svarmøguleikunum síggja soleiðis út:
- Vaksandi: 52
- Óbroyttur: 46
- Minkandi: 2
Hetta gevur eitt nettotal fyri spurningin á 50. Tað merkir, at 50 prosentstig fleiri (52 minus 2) svaraðu játtandi enn sýtandi. Tey, sum svaraðu, at eftirspurningurin hevur verið óbroyttur, verða soldaði frá.
Dømi 2:
Ein spurningur í kanningini til brúkararnar hevur orðingina "Hvussu hevur fíggjarliga støðan broytt seg hjá tínum/tykkara húsarhaldi seinastu 12 mánaðirnar?".
Svarmøguleikarnir til henda spurningin eru 1) Nógv betur, 2) Nakað betur, 3) Óbroytt, 4) Nakað verri, 5) Nógv verri og 6) Veit ikki.
Tá allir uml. 500-550 brúkararnir hava svarað vegna sítt húsarhald, kann %-býtið av svarmøguleikunum t.d. síggja soleiðis út:
- Nógv betur: 3
- Nakað betur: 16
- Óbroytt: 49
- Nakað verri: 25
- Nógv verri: 6
- Veit ikki: 1
Í hesum føri verður býti av svarmøguleikunum vigað. "Nógv betur" telur 1, "Nakað betur" telur 0,5, "Nakað verri" telur -0,5 og "Nógv verri" telur -1. Tey, sum ikki vita og tey, sum siga, at fíggjarstøðan er óbroytt, verða soldaði frá. Nettotalið verður í døminum 1 x 3 + 0,5 x 16 - 0,5 x 25 -1 x 6 = -8.
Eitt nettotal kann liggja millum pluss 100 og minus 100.
Vísital
Við støði í útvaldum nettotølum í hvørjari einstakari kanning verður eitt vísital roknað.
1. Vísitalið fyri brúkarakanngina verður roknað sum miðal av nettotølum í fylgjandi 4 spurningum:
- Hvussu væntar tú fíggjarliga støðan hjá tínum/tykkara húsarhaldi broytist næstu 12 mánaðirnar?
- Hvussu metir tú gongdin í føroyska búskapinum verður næstu 12 mánaðirnar?
- Hvussu metir tú arbeiðsloysi broytist næstu 12 mánaðirnar? (negativt fortekn)
- Hvussu sannlíkt er tað, at tú/tit koma at spara pening upp næstu 12 mánaðirnar?
2. Vísitalið fyri kanningina av tilfeingisvinnuni og øðrum ídnaði verður roknað sum miðal av nettotølum í fylgjandi 3 spurningum:
- Hvussu meta tit um samlaðu bíleggingarnar í løtuni?
- Hvussu er við goymsluni av lidnum vørum í løtuni? (negativt fortekn)
- Hvussu vænta tit at gongdin í tykkara framleiðslu fer at verða komandi 12 mánaðirnar?
3. Vísitalið fyri kanningina av byggivinnuni verður roknað sum miðal av nettotølum í fylgjandi 2 spurningum:
- Metir tú, at tykkara samlaðu bíleggingar í løtuni eru ...?
- Hvussu vænta tit, at tørvurin eftir arbeiðsfólki broytist komandi 12 mánaðirnar?
4. Vísitalið fyri kanningina av handilsvinnuni verður roknað sum miðal av nettotølum í fylgjandi 3 spurningum:
- Hvussu hevur gongdin í virkseminum/søluni hjá fyritøkuni verið seinastu 12 mánaðirnar?
- Hvussu metir tú, at støddin á vørugoymsluni er í løtuni (í mun til vanliga stødd)? (negativt fortekn)
- Hvussu kemur gongdin í virkseminum/søluni væntandi at vera komandi 12 mánaðirnar?
5. Vísitalið fyri kanningina av tænastuvinnuni verður roknað sum miðal av nettotølum í fylgjandi 3 spurningum:
- Hvussu hevur gongdin hjá fyritøkuni verið seinastu 12 mánaðirnar?
- Hvussu er eftirspurningurin (í krónum) eftir tykkara vørum og tænastum broyttur seinastu 12 mánaðirnar?
- Hvussu vænta tit, at eftirspurningurin (í umsetningi) broytist komandi 12 mánaðirnar?
Eitt vísital kann liggja millum pluss 100 og minus 100.
Samanvigað vísital
Við støði í vísitølunum frá øllum fimm kanningunum verður eitt samanvigað vísital roknað við fylgjandi vektum:
1. Vísital frá brúkarakanningini: 20%
2. Vísital frá kanningini av tilfeigisvinnum og øðrum ídnaði: 40%
3. Vísital frá kanningini av byggivinnu: 5%
4. Vísital frá kanningini av handilsvinnu: 5%
5. Vísital frá kanningini av tænastuvinnuni: 30%
Eitt samanvigað vísital kann liggja millum pluss 100 og minus 100.

robotstxt: allowed

filter: keep


text:
Fólkatalið 30. apríl var 48.760, 33 fleiri enn tað vóru 31. mars.
Fólkavøkstur plagar at vera í apríl. Soleiðis hevur verið 23 av teimun 26 síðstu árunum. Fólkatalið minkaði í apríl í 1990, 1993 og 1994. Tað ið kann vera hugstoytt, er hvussu fólkavøksturin í apríl í ár er framkomin. 37 børn vórðu fødd í apríl meðan 34 fólk doyðu. Hettar gevur eitt burðaravlop ið er trý fólk. Miðalburðaravlopið fyri apríl undafarnu 25 árini var 33 fólk. Miðaltalið av nýføðingum hesi árini var 64 børn, meðan talið av deyðsfallum var 31. Meginparturin av fólkavøkstrinum í apríl í ár stavar soleiðis frá tilflyting. 35 fólk fluttu av landinum meðan 65 fluttu til Føroya ið gevur eina nettoflyting uppá 30 fólk, ið saman við burðaravlopinum gevur fólkavøksturin, 33 fólk.
Burðaravlopið í Føroyum er munandi minkað síðan 1990, úr 584 niður í 227 fólk í 2009.
Fleiri íbúgvahagtøl eru at finna í hagtalsgrunninum.


text:
Upptøka 2016
Tað er møguligt at søkja inn at lesa hesar útbúgvingar á Námsvísindadeildini:
Upptøkutreytir
Treytin fyri upptøku til læraraútbúgvingina er, at umsøkjari hevur bókligt (t.e. gymnasialt) miðnámsprógv.
Vikið kann verða frá hesi meginreglu, um umsøkjari hevur ognað sær samsvarandi kunnleika (t.d. gjøgnum arbeiðisroyndir, skeið og ikki skipaðan lestur). Førleikakrøvini hjá hesum umsøkjarum verða mett í hvørjum føri sær.
Umsóknarblað
Her verður møguligt at taka niður umsóknarblað til upptøku 2016. Eisini verður løgd út ein leiðbeining til umsóknarblaðið. Les leiðbeiningina væl, áðrenn tú fyllir umsóknarblaðið út. Sum nakað nýtt ber til at søkja um upptøku elektroniskt (sí leinki niðanfyri).
Elektroniskt umsóknarblað
Kvota 2:
Kvota 1:
Umsóknir kunnu eisini sendast við telduposti til lestur(at)setur.fo
Sí annars nærri kunning á umsóknarblaðnum.


text:
Giftast
Ráð til dreymabrúdleypið
Sjálv brúðarvígslan er ókeypis, men tað kann lættliga gerast kostnaðarmikið at halda brúdleyp. Brúðarkjóli, klædningur, matur og hølisleiga er nakað av tí, ið skjótt kann fáa peningin at ganga undan.
Tí er tað umráðandi, at tit avgera, hvussu nógvan pening tit hava hug og møguleika at brúka til brúdleypið, áðrenn tit koma ov væl áleiðis við fyrireikingunum og fara at senda familju og vinum brúdleypsinnbjóðingina.
Yvirlit yvir útreiðslur
Tað er eisini eitt gott hugskot at fáa yvirlit yvir væntaðu útreiðslurnar tíðliga í tilgongdini. Á tann hátt síggja tit - svart upp á hvítt - hvussu nógv brúdleypið fer at kosta til samans. Yvirlitið er eisini eitt gott amboð hjá tykkum at brúka sum grundarlag, tá tit skulu raðfesta ymisku útreiðslurnar.
Sparið saman í góðari tíð
Samlaði prísurin fyri brúdleypið veldst sjálvandi um, hvussu tit raðfesta, og hvørji ynski tit hava. Vilja tit gera alt sjálvi við hjálp frá familju og vinum, ella ynskja tit tykkum eitt stórt brúdleyp við kokki, tónleiki og leigaðum hølum? Tykkara val og raðfesting avger endaliga kostnaðin.
Um tit spara saman til brúdleypið, økja tit møguleikan fyri at kunna halda júst tað brúdleypið, sum tit ynskja tykkum. Við roknaranum niðanfyri kunnu tit fáa eina ábending um, hvussu nógv og hvussu leingi, tit skulu spara saman fyri at fáa ráð til tykkara dreymabrúdleyp.
Soleiðis kunnu tit spara
- Ynskja tit at bjóða familju og góðum vinum, ella er gestalistin uppaftur longri? Talið á gestum hevur aloftast stóra ávirkan á samlaða kostnaðin.
- Ynskja tit at bjóða gestunum eina veitslumatskrá við 5 rættum, ella skal tað vera ein meira óformlig móttøka? Skal tað vera dansur og frí barr? Veljið ta loysnina, ið hóskar til tykkara pengapung.
- Biðið um tilboð til mat, blómur, myndatøku o.a. frá fleiri veitarum. Á tann hátt kunnu tit tryggja tykkum besta prísin.
- Ætla tit tykkum á brúðarferð, er tað eitt gott hugskot at ynskja tykkum pening í brúðargávu. Tað kann vera eitt gott ískoyti til ferðina.


text:
Lydia Didriksen var fødd í Tórshavn í 1957, og har vaks hon upp. Hon er útbúgvin lærari og hevur starvast sum lærari í Tórshavn. Í løtuni lesur hon á Føroyamálsdeildini (2012).
Hon hevur skrivað skaldsøgur fyri børn og ung, stuttsøgur og lagt fleiri útgávur til rættis fyri Føroya Skúlabókagrunn (nú Nám). Høvuðstemu í skaldsapi Lydiu eru millum annað búningin frá gentu til kvinnu og viðurskiftini millum mann og kvinnu.
Eisini hevur hon týtt barna- og ungdómsbøkur úr týskum til føroyskt. Fleiri av stuttsøgunum úr Gráglómum eru týddar til onnur mál. Lydia fekk Barnabókavirðisløn Tórshavnar Býráðs í 1998.


text:
Avrikssáttmálar undirskrivaðir við Heilsumálaráðið
Avrikssáttmálar undirskrivaðir við Fólkaheilsuráðið og Deildina fyri Arbeiðs- og Almannaheilsu
11. mars skrivaðu Pál Weihe og Turid Arge undir mál- og avrikssáttmálar millum ávikavist Heilsumálaráðið og Fólkaheilsuráðið og Heilsumálaráðið og Deildina fyri Arbeiðs- og Almannaheilsu.
Sáttmálarnir lýsa uppgávurnar, arbeiðsøkið og virksemið hjá stovnunum í 2015.
Millum fokusøkini hjá bæði Fólkaheilsuráðnum og Deildini fyri Arbeiðs- og Almannaheilsu er at fyrireika skipan av nýggja Fólkaheilsustovninum saman við Heilsumálaráðnum.
Avrikssáttmálin við Fólkaheilsuráðið sæst her og avrikssáttmálin við Deildina fyri Arbeiðs- og Almannaheilsu sæst her


text:
Orð og lag: Steintór Rasmussen
Íslendsk týðing
Ommur siga søgur og bjóða børnum bomm
mín hon snakkar mest um Harley Davidson.
Á síni motorsúkklu buldrar hon framvið
og børnini tey siga hon er onki ommulig,
:,:Men hon er omma mín:,:
Gamlir menn teir tosa um útróður og jørð
abbi mín keypti sær trummusett í fjør.
Eisini ein guitar han smíða vil eitt hitt,
og børnini tey siga tað er onki abbaligt.
:,:Men hann er abbi mín:,:
Mammur vaska klæðir og baka onkuntíð
tá vit sparka fótbólt mamma vil uppí.
Hon rópar og hon skumpar er nokkso ógvuslig,
og børnini tey siga hon er onki mammulig.
:,:Men hon er mamma mín:,:
Nógvir pápar fiska, pápi byggir um
kjallarin skal verða eitt akvarium.
Gongur millum krabbar fluguskáp og blikk,
og børnini tey siga tað er onki pápaligt.
:,:Men hann er pápi mín:,:


text:
Trygdarloysn í sambandi við keyp á netinum
Tá ið tú keypir við gjaldskorti á netinum, kanst tú verða biðin um at tøppa inn eitt 3D Secure loynital. Hetta er ein eyka trygd hjá tær, sum keypir á netinum. 3D Secure er eitt felags heiti fyri ”Verified by Visa”, ”MasterCard SecureCode” og "Dankort Secure by Nets".
3D secure virkar soleiðis:
Tá tú hevur góðkent gjaldskort-upplýsingarnar biður 3D Secure um eina 4-ciffraða trygdarkotu. Hendan kotan kemur á fartelefonina hjá tær.
Um tú í staðin verður biðin um at logga á NEM ID, er telefonnummarið hjá tær ikki skrásett í sambandi við 3D Secure trygdina.
NEM ID kann tíverri ikki skráseta nummarið hjá føroyskum brúkarum, so tað ber ikki til at gjøgnumføra keypið á hendan hátt.
Ring til bankan, og tekna fartelefonnummar til 3D Secure
Um tú sum føroyskur brúkari ynskir at tekna teg til 3D Secure, skalt tú seta teg í samband við tín banka. Tað er nevnliga ikki møguligt hjá tær sum føroyskum brúkara at tekna teg til skipanina á netinum, uttan so at tú hevur eitt danskt CPR-nummar tengt at tínum NemID brúkara. Tá ið bankin hevur teknað teg til 3D Secure, verður tað virkið á netinum næsta yrkadag.
Alsamt fleiri nethandlar hava sett í verk 3D Secure til tess at fyribyrgja misnýtslu av gjaldskortum, og frá 8. jan. 2017 varð 3D Secure eitt krav, tá ið keypt verður við Dankorti á netinum.


text:
Nýggjastu tíðindi
- Boðskapurin skal út
Klaksvíkar kommuna er við í verkætlanini ABC fyri sálarheilsu, sum Fólkaheilsuráðið varðar av. Á samstarvsfundi í Klaksvík í dag umrøddu umboðini fyri samstarvandi partarnar millum annað, hvussu boðskapurin um týdningin av sálarheilsu best kemur út.
Saman við 18 samstarvsfeløgum vil Fólkaheilsuráðið við verkætlanini seta sjóneykuna á ABC fyri sálarheilsu, sum i stuttum fremur sálarheilsu við størri og smærri átøkum og tiltøkum í gerandisdegnum.
Beinta Klakstein, forkvinna í Trivnaðarnevndum býráðsins og Anja Olsen, námsfrøðiligur ráðgevi, umboða Klaksvíkar kommunu á samstarvsfundunum, sum verða hildnir javnan, og í dag var Býráðshøllin í Klaksvík karmur um fundin. ABC-verkætlanin er altjóða fevnandi, og snýr seg í stuttum um trý boð, sum eru til frama fyri sálarheilsuna hjá tí einstaka: ver virkin, ver saman, ver hugbundin.
Umframt at vera viðurkent hugtak innan sálarfrøðina, er ABC fyri sálarheilsu eisini eitt trivnaðarfremjandi átak fyri samfelagið sum heild, tí tað sum heild eggjar til sosiala samveru millum fólk innan virksemi av øllum slag.
Fyrstu tiltøkini sett á skrá
Sum samstarvandi partur av verkætlanini vil Klaksvíkar kommuna seta sálarheilsu á breddan, og heldur enn at skipa fyri nýggjum tiltøkum, er ætlanin at integrera ABC í nøkur av teimum tiltøkunum, sum longu eru á skránni í Klaksvík.
- Tað eru so nógv spennandi tiltøk at fara til alla tíðina, so vit halda tað vera upplagt at fáa ABC-boðskapin út ígjøgnum tey vælvirkandi og vælvitjaðu tiltøkini, sum longu eru. Eitt nú fer ABC at seta sín dám á skránna fyri umhvørvisátakið “Slóða fyri” í komandi viku, og so eru jú eisini fleiri onnur tiltøk á skrá gjøgnum summarið, har sálarheilsa sjálvandi skal setast á breddan, sigur Beinta Klakstein, trivnaðarnevndarforkvinna.
Longu nú fríggjadagin verður sjóneykan eisini sett á ABC fyri sálarheilsu, tá ið kommunalu dagstovnarnir hava ráðleggingardag við tí sum tema. Í hesum sambandi luttekur Monika Mohr, verkætanarleiðari hjá Fólkaheilsuráðnum við framløgu um ABC fyri sálarheilsu.
Nýtt í kommununi
Tilboðini um arbeiðstøku í samband við nýggja vinnuøkið á Borðoyarvík vórðu latin upp í dag. Les meira »
Endaliga tilmeldingin til Ung í arbeiði er í ár treytað av, at ungi arbeiðstakarin møtir upp til samrøðu í Verkstovuni í døgunum… Les meira »
Foreldur, ið lúka ásettu treytirnar, kunnu søkja um fíggjarligt frípláss á kommunalu dagstovnunum og í dagrøktaskipanini. Les meira »


text:
Depilsráðið
Uppgávur hjá depilsráðnum
Depilsráðið virkar sbrt. løgtingslóg nr. 79 frá 22. mai 2015 um skúladepil í Marknagili.
Les lógina her.
Meginuppgávurnar hjá depilsráðnum eru:
1)
– at styrkja samband og samskifti úteftir og dygd og menning inneftir
– at veita rekaranum ráð og gera tilmæli viðvíkjandi fyriskipan, útbúgvingum og strategi
– at virka fyri at Glasir í størst møguligan mun bjóðar út yrkisfakligar grund-, eftir- og
víðariútbúgvingar, ið eru viðkomandi fyri tørvin hjá vinnuni.
2) at hava yvirskipaðu ábyrgdina av tí inntøkufíggjaða virkseminum hjá Glasi
Eru spurningar ella uppskot til depilsráðið ber til at venda sær til formannin Sigurð Ó. Vang á fart. 21 39 23 ellasigurd@torshavn.fo
-
Limir í Depilsráðnum
Sigurð Ó. Vang, umboðandi Føroya Kommunufelag (formaður)
Magnus Magnussen, umboðandi Vinnuhúsið (næstformaður)
Anna Johannesen, umboðandi Starvsmannafelagið
Eli Brimsvík, umboðandi Landsfelag Handverkaranna
Gunnar Mohr, umboðandi Vinnuhúsið
Súsan Klein Gregoriussen, starvsfólkaumboð, Glasir
Una Joensen, starvsfólkaumboð Glasir
Eyðun Poulsen, EP, lesandi/næmingaumboð, Glasir
Bogi Bech Jensen, rektari, Glasir
-
Varalimir í depilsráðnum
Niels á Reynatúgvu, umboðandi Starvsmannafelagið
Dánjal Pauli Djurhuus, umboðandi Landsfelag Handverkaranna,
Jonhard Mikkelsen, umboðandi Føroya Kommunufelag
Mouritz Mohr og Ása Hansen, umboðandi Vinnuhúsið
Unn Zachariassen og Christina Nolsøe, starsfólkaumboð, Glasir


text:
Sverri Egholm
14.02.2018 - 21:16
Smyril Line hevur nú funnið ein vinnara av stóru teknikappingini. Øll børn í Føroyum høvdu møguleika at tekna eina mynd av Norrønu, og senda hana til reiðaríið.
- Vit fingu Kára Svensson, listamálari, at velja tríggjar tær bestu myndirnar burturúr stóru rúgvuni. Kári greiddi frá, at honum dámdi væl at børnini høvdu gjørt sær ómak, og at tey høvdu so stórt hugflog tá ið tey teknaðu Norrønu.
Eisini metti hann, at her var onkur framtíðar listakvinna/maður í rúgvuni,skrivar Smyril Line á netinum.
Nr. 1: Anita Madsdóttir 11 ár
Nr. 2: Systkini Ári 11 ár, Bára 7 ár og Elias 6 ár
Nr. 3: Hanna Thomsen 7 ár
Vinnarin fekk eina Familjuferð við Norrønu, og nr. 2 og 3. fingu hvør sítt All Inclusive Summarcruise.
Kári Svensson (Mynd: Smyril Line)


text:
23-08-2017
Umboðsmaðurin heitti í skrivi tann 28. oktober 2014 á Fiskimálaráðið um at geva sær eina frágreiðing um umsitingina av veiðiloyvum.
Umboðsmaðurin vísti á, at sambært § 5, stk. 3, í lógini um vinnuligan fiskiskap er eitt veiðiloyvi ein góðkenning, ið landsstýrismaðurin veitir einum ávísum fiskifari. Veiðiloyvið er knýtt at fiskifarinum, og er tann almenna góðkenningin av, at ávíst fiskifar kann veiða inni og uttan fyri føroysku landleiðini. Í § 3 í kunngerð nr. 54 frá 26. mars 1993 um veiðiloyvi til føroysk fiskiskip verður sett sum treyt fyri veiðiloyvi, at skipið er løggilt, og at ásetingar í kunngerðum og veiðiloyvum, herundir serligum fiskiloyvum, viðvíkjandi reglum um fiskiskap, veiðireglum, uppgávuskyldum o.ø. verða hildnar, og at broytingar, umbyggingar o.a. ikki munandi hava broytt veiðiorku og fiskimøguleikar. Veiðiloyvi er sostatt eitt prógv (mín undirstriking), sum gevur einum fiskifari loyvi til at fiska.
Sambært § 8, kann eitt veiðiloyvi verða flutt til,
1) eitt annað fiskifar uttan veiðiloyvi,
2) til annað fiskifar við veiðiloyvi, og
3) veiðiloyvi frá tveimum fiskiførum kann verða flutt til annað fiskifar uttan veiðiloyvi
Tað eru sostatt fleiri møguleikar at flyta veiðiloyvi frá einum fiskifari til eitt annað og at leggja veiðiloyvir saman. Tað hava verið nógvar broytingar í fiskiflotanum, síðani lógin um vinnuligan fiskiskap kom í gildi í 1994, og sambært álitinum um endurskoðan av lógini um vinnuligan fiskiskap frá 2007, sæst á blaðsíðu 17, at talið av veiðiloyvum í 1996 var 160, og at hetta tal var minkað niður í 120, í 2007. Sagt verður víðari, “at talið á veiðiloyvum í dag er lægri enn 1. januar inniber ikki, at til ber at økja talið aftur upp til talið, ið var 1. januar 1995.”
Í frágreiðingini frá Fiskimálaráðnum verður sagt, at veiðiloyvini ikki hava verið skrivað sum serstakt skjal. Frumrit ella avrit av veiðiloyvum eru tí hvørki ávikavist send skipaeigara ella goymd í skjalagoymsluni hjá Fiskimálaráðnum. Fiskimálaráðið sigur samstundis, at ráðið ikki hevur nakra skrásetingarskipan viðvíkjandi veiðiloyvum og heldur onki serstakt skjal yvir hesi veiðiloyvi.
Umboðsmaðurin bað í hesum sambandi Fiskimálaráðið um at greiða sær frá, hvussu ráðið tryggjar sær, at tað altíð er samsvar millum veiðiloyvi, fiskiorku og fiskiloyvi.
1. Hvørji skjalfest prógv hevur ráðið fyri, at fiskiorkan ikki økist, tá afturvendandi broytingar fara fram í einum veiðiloyvi í sambandi við samanleggingum av veiðiloyvum?
2. Hvussu skjalfestur ein umsøkjari av einum veiðiloyvi, hvørji rættindi hann hevur til fiskiskap, fiskiorku v.m., tá hann onki veiðiloyvi hevur, sum prógvar hetta?
3. Hvussu skrásetur Fiskimálaráðið tær ymisku samanleggingar og broytingar í einum veiðiloyvi?
Aftaná fund um málið og ymiskt samskifti millum umboðsmannin og Fiskimálaráðið fekk umboðsmaðurin tann 10. februar 2017 tað tilfar, sum umboðsmaðurin hevði biðið um.
Í skrivi, dagfest 18. august 2017 boðaði Løgtingsins umboðsmaður Fiskimálaráðnum frá, at av tí at landsstýrið arbeiðir við einari nýgjari fiskivinnuskipan hevur umboðsmaðurin avgjørt ikki at gera meira við málið. (LU(M 14/00129)
Skrivið frá Fiskimálaráðnum og yvirlit yvir flytingar av veiðuloyvum millum før, hvørjum veiðiloyvi eru latin og samanlegging av loyvum, kann lesast her:


text:
Archive for the ‘Weddings’ Category
Brúðarmyndir – Ingigerð og Tóri
Leygardagin 29/11-2007 tóku vit myndir til brúdleypið hjá Ingigerð og Tóra. Tað var ein sera vakur dagur og tey vóru ein dreymur at taka av. Vit fingu tað tíð, ið vit ynsktu okkum at taka myndirnar í og úrslitini vóru sera góð.Fleiri koma seinni, men her eru nakrar av myndunum.1.2.3.4.5.6.7.8.9.10.
Brúdleyp – Brynhild og Eli
Leygardagin skulu vit taka brúðarmyndir fyri Brynhild og Eli.
Her eru eini boð frá brúðarparinum:
Leygardagin 05. januar 2008 giftast Brynhild Henriksen og Eli Viðbjørg.
Vígslan verður í Býráðshúsinum í Klaksvík kl. 11.00.
Opið hús verður í Børkugøtu 35 frá kl 19.00.
Øll eru vælkomin.
Brúdleyp 2008
Vit nærkast nú skjótt 2008 og tað verður eitt heilt serligt ár fyri okkum. Ikki einans tí at vit júst hava keypt eini hús í Føroyum 😉 men eisini tí at hetta verður árið har Garfild fer at gerast vaksin. Tá ið vit byrjaðu at taka myndir sóu vit skjótt at tað riggaði væl og at hetta var júst tað, ið vit skuldu gera. Síðani hava vit gjørt alt, ið vit kunnu fyri at gerast betri og úrslitini tala hareftir.
Fleiri fyrispurningar um brúðarmyndir eru longu komin fyri 2008 og tað gleðast vit sjálvsagt um. So um tit kundu hugsað tykkum at vit tóku myndir til tykkara brúdleyp, so er ikki at bíða, men heldur at spyrja seg fyri beinanvegin. Í 2007 komu nógvir fyrispurningar seint og eisini vóru fleiri, ið spurdu um sama dato og vit kunnu sjálvsagt ikki taka fleiri brúdleyp sama dag.
Okkara mál er at hvørt brúdleyp, ið vit taka myndir til skal verða tað besta og tí gera vit alt vit kunnu fyri at fáa góðar myndir. So um tit ynskja góðar myndir av tykkara brúdleypi, so eru vit tey røttu. Tá vit taka brúdleyp eru vit altíð 2 fotografar og fáa altíð avmyndað vígsluna frá fleiri vinklum. Gvøðny tekur myndir frammaliga og Janus stendur longri afturi við einari langari linsu og tað ger at sjálvt um vit eru tvey so forstýra vit ikki vígsluna.
Tá vit taka brúðarmyndir fylgja vit brúðarparinum ígjøgnum allan dagin og syrgja fyri at tit fáa eitt vakurt brúdleyps album har tykkara brúdleypsdagur verður lýstur á besta hátt. Vit hava nakað av tí bestu útgerini, ið fæst til júst hetta slagið av myndatøku. So um tit hava spurningar hesum viðvíkjandi so kunnu tit senda okkum ein teldupost á garfild@garfild.fo
Spurningar:
1. Hvussu langt áðrenn brúdleypið er best at kontakta tykkum, um tit kunnu taka myndir?
Skjótari vit fáa dagin at vita og at tit ynskja okkum at taka myndir, tess betri, men uml. 4-6 mánaðar er ofta nøktandi. Um summarið eru fleiri brúdleyp og tá eru fleiri fyrispurningar, so sig frá so skjótt tit hava tikið eina avgerð um at fáa okkum at taka brúðarmyndirnar.
2. Hvussu kunnu vit bíleggja tykkum?
Tá ið tit ynskja at bíleggja okkum, so kunnu tit senda ein t-post til: garfild@garfild.fo við hesum upplýsingunum í:
A. Navn og eftirnavn
B. Dagfesting
C. Hvar verður brúdleypið og veitslan
D. Hvussu nógv fólk vænta tit
E. Viðheft eina mynd av brúðarparinum
Vit kanna so møguleikarnar og siga tykkum frá aftur um tað liggur fyri og um vit halda okkum vera tey røttu til at taka tykkara brúdleyp, so senda vit tykkum eina kontrakt at lesa ígjøgnum og undirskriva. Tá vit hava fingið kontraktina aftur og eitt forskot uppá 20% av avtalaða prísinum so eru tit trygg. Inntil kontraktin er undirskrivað og pengarnir fluttir er dagurin opin til ein og hvønn at taka.
3. Hvussu langa tíð tekur tað, til vit fáa albumið eftir brúdleypið?
Tá ið vit hava avmyndað eitt brúdleyp liggur enn eitt stórt arbeiði í at velja myndir út og redigera myndirnar. Til storybook albumið skulu síðurnar verða settar upp og myndirnar verða viðgjørdar so at tær allar passa væl saman í eina heild. Hetta arbeiði tekur nógva tíð og tá okkara arbeiði er gjørt, verður albumið sent víðari til printingar. Hetta arbeiði tekur ímillum 1-2 mánaðir.
4. Fáa vit eina DVD við myndunum á?
Ja, tit fáa eina DVD við 700-1000 myndum á. Á fløguni eru eisini allar tær redigeraðu myndirnar, ið eru farnar í albumið so at tit eisini sjálvi kunnu printa myndirnar frá albuminum út.
5. Kunnu tit koma til Suðuroyar at taka myndir?
Ja, okkum dámar væl at ferðast, so tað gera vit gjarna. Tá vænta vit at tit fáa okkum innivist antin á Hotelli ella sjómansheimi har suðuri.
Malan og Arni album
Here are some pages of Malan and Arni´s storybook album. This album will be printed in a 30×30 cm storybook album.
Her er eitt “storybook” album frá brúdleypinum hjá Maluni og Arna. Hetta albumið verður prenta í eina 30×30 cm brúdleypsbók.
1
2
3
4
5
6
7
8
9
10
11
12
13
14
15
16
17
18
19
Malan og Arni
Vit høvdu tað gleði at taka myndir til brúdleypið hjá Maluni og Arna. Vígslan var í Gøtu og veitslan var á Hotel Hafnia í Havn. Dagurin gekk sera væl og vit fingu fleiri góðar myndir. Tit eru sjálvsagt vælkomin at skriva viðmerkingar.
Her eru nakrar av myndunum:
1
2
3
4
5
6
7
8
9
10
11
12
13
14
15
16
17
18
19


text:
Marita Rasmussen
stjóri
Fartlf: 739909
t-post: marita@industry.fo
Ávaringarnar um yvirhitaðan búskap eiga at verða tiknir í álvara, nú Fíggjarlógin fyri 2017 fyrsta dagin verður løgd fyri Løgtingið. Harumframt má skil fáast á tann kommunala geiran, har vit serliga í summum kommunum síggja ein vøkstur í útreiðslunum, sum er alt ov stórur. Vilja ella duga kommunalu politikararnir ikki at taka ábyrgd, mugu landsmyndugleikarnir gera tað fyri teir.
At búskapurin er ov heitur merkir, at vit framleiða meira enn tað, framleiðslumiðlarnir vanliga klára at framleiða í einari langtíðarjavnvág. Vit mugu tí innflyta starvsfólk, og verandi starvsfólk mugu arbeiða meira enn vanligt. Eftirspurningurin frá privatfólki, fyritøkum og tí almenna veksur so skjótt, at framleiðsluorkan ikki klárar at fylgja við. Eitt sindur forsimplað ber til at siga, at tað eru ov nógvir pengar, sum vilja keypa ov fáar vørur og tænastur.
Búskaparráðið metir gloppið millum aktuellu framleiðsluna og langtíðar framleiðsluorkuna (sonevnda framleiðslugloppið) at vera uml. 4-5% av BTÚ. Og tað vísir, at ov nógv ferð er á føroyska búskapinum, soleiðis at vit í løtuni framleiða væl omanfyri langtíðarjavnvágina.
Í Føroyum hevur eitt tílíkt framleiðsluglopp ikki líka stóra ávirkan á inflatiónisgongdina sum í øðrum londum, tí prísstøðið í Føroyum verður í stóran mun avgjørt av gongdini á teimum búskapunum, sum vit innflyta vørur frá. Tó má roknast við, at tað fyrr ella seinni ávirkar gongdina í føroysku reallønunum. Hækka lønirnar, verða innanlands framleiddar vørur lutfalsliga dýrari. Harumframt versnar kappingarførið hjá útflutningsvinnunum, um føroysku lønirnar vaksa skjótari enn produktivitetsvøksturin.
Á heimamarknaðinum síggja vit ávirkanina av hesum, tá vanlig privatfólk skulu skifta tak e.l. Um man kann fáa eina handverkarafyritøku at gera arbeiðið, er stórur kjansur fyri, at prísurin er hægri enn um tú bað um tilboð fyri trimum árum síðani.
Í slíkari støðu er tað gott latín, at tað almenna heldur aftur á útreiðslusíðuni, so man ikki er við til at økja um samlaða eftirspurningin í búskapinum og harvið eisini økja um verandi framleiðsluglopp.
Tað eru tó eisini aðrar góðar orsøkir til at halda aftur í tí almenna útreiðsluvøkstrinum. Vit hava í løtuni eitt strukturelt hall á fíggjarlógini, tí hóast fíggjarlógin í løtuni javnvigar, so er tað konjukturgongdin, sum eigur ein stóran part av æruni fyri hesum. Tá konjukturarnir einaferð verða meira vanligir aftur, eiga vit at hava eina fíggjarlóg, sum á leið javnvigar. Harumframt sær úrslitið á Fíggjarlógini eisini betri út, enn tað í veruleikanum er. Tí í løtuni hava vit inntøkur frá forskattingini av pensiónum umframt inntøkur frá eftirskattingini. Henda støða fer ikki at vara við.
Omaná hetta hava vit so eina demografiska gongd, sum í komandi árum fer at leggja stórt trýst á almennu útreiðslurnar til heilsu- og almannaøkið. Hóast tað krevur størri og meira grundleggjandi broytingar at loysa teir spurningarnar, ger tað ikki støðuna betri, um tað almenna fer út í eina forbrúksveitslu, grundað á ein uppgangandi konjuktur.
Er tað nakað, sum er líka sikkurt sum amen í kirkjuni, so er tað, at almennu útreiðslurnar altíð hækka. Tað er bara ein spurningur um tær hækka nógv ella lítið. Einastu ferð vit hava sæð nakað annað, er í djúpum kreppum. Um politikararnir í berum ovfarakæti økja nógv um almennu útreiðslurnar, tí inntøkurnar fyri tíðina eru størri enn væntað, fara vit øll at vakna við kaldan dreym ein dag. Hyggjuráðini eru at royna at gera tað øvugta, hóast tað kann vera torført.
Tað almenna hevur sett í verk nýggjar reglur fyri betri at stýra gongdini í fíggjargeiranum, har bankarnir skulu halda seg innanfyri ein sonevndan ”diamant”. Tíðin er møguliga komin at gera nakað líknandi fyri almennu útreiðslurnar. Sum FAG fyrr hevur lagt upp til í vinnusjónarmiðunum frá 2011 kundi tað t.d. verið eitt mark fyri árliga vøksturin í almennu útreiðslunum, eitt mark fyri strukturella hallið í % av BTÚ, og hvussu stór almenna skuldin kann vera í % av BTÚ.
Fyri kommunurnar mælir búskaparráðið í seinastu frágreiðingini til, at landsmyndugleikarnir gera ásetingar um mørk fyri kommunuskattaprosentunum, um kommunalar kassabindingar og reglur fyri kommunalu rakstraravlopini.


text:
Tað vóru Føroya Handverksmeistarafelag, Ráðgevarafelagið og Byggiharrasamtak Føroya, sum skipaðu fyri kunningartiltøkunum. Til fyrra tiltakið var Runavíkar kommuna vertur. Tiltakið varð hildið í fimleikahøllini við Løkin. Seinra tiltakið varð í Vinnuhúsinum.
Tiltakið varð skipa sum kunningarfundur, har vinnan hevði møgleika at seta spurningar til tað nógva tilfarið í byggireglugerðini. Fyrst greiddi Ólavur J. Hansen, fulltrúi í Heilsu- og innlendismálaráðnum, frá lógarkørmunum umkring reglugerðina, áðrenn Marius Müller, deildarstjóri á teknisku deild í Tórshavnar kommunu, gjøgnumgekk sjálva byggireglugerðina við fokus á hvørjar broytingar verða galdandi frá 1. januar komandi ár.
Endamálið við byggireglugerðini er at fáa betri byggarí. ”Hetta er uppá tíðina” heldur Magnus Magnussen, formaður í Føroya Handverksmeistarafelag. ”Tað hevur stóran týdning hjá fólki at vita, at teirra hús liva upp til ein ávísan standard”.
Tíðliga komandi ár fara fyriskiparirnir at hava serstakar gjøgnumgongdir fyri ymisku byggifakini.


text:
Løgmaður fyri tey útvaldu
Eftir at løgtingskvinna hevur átalað løgmann fyri hansara ætlan at seta Pro-Vita ráðstevnuna 27. apríl, hevur løgmaður kúvent og boðað frá, at hann hóast alt ikki kann seta ráðstevnuna. Orsøkin er, at tann eini fyrilestrahaldarin hevur víðgongd og harðrend sjónarmið, sum stríða grundleggjandi ímóti tí, løgmaður stendur fyri.
Vit hava skrivi-, talu- og hugsunarfrælsi í Føroyum. Øll sjónarmið, sum ikki eru revsiverd, hava sama rætt at verða hoyrd. Um umtalaði fyrilestrahaldari ber fram revsiverd sjónarmið, hevði hann neyvan fingið innbjóðing frá Pro-Vita. Men løgmaður velur og vrakar, hvønn hann er løgmaður fyri. Nøkur eru nóg góð, meðan onnur ikki eru verd eina løgmansvitjan. Hetta er ikki løgmanni verdugt. Ein løgmaður eigur altíð at kunna møta øllum føroyingum, bæði samhugaðum og teimum við mótstríðandi sjónarmiðum. Tað er fáur løgmaður, sum í røðum og brøvum hevur talað so heitt fyri samanhaldi, samhuga, samhaldsfesti og samstarvi sum sitandi løgmaður. Men váti vøtturin til tey, sum ynskja at verja tey mest verjuleysu, boðar hvørki frá samstarvi ella samanhaldi.
Ongin væntar ella krevur av løgmanni, at hann skal taka undir við teimum, hann røður fyri. Tað hevur neyvan heldur ligið í kortunum hjá felagsskapinum Pro-Vita. Men fyri tað er hann løgmaður hjá øllum føroyingum, eisini teimum í Pro-Vita. Og løgmaður kundi sjálvandi nýtt høvið til at víst á síni egnu sjónarmið undir setanini av ráðstevnuni. Vit hava enn talu-, skrivi- og hugsunarfrælsi í Føroyum. Tað merkir, at fólk við mótstríðandi sjónarmiðum hava sama rætt at taka til orðanna undir sama taki.
Løgmaður er raskur at møta upp, tá Løgtingið skal setast. Í Løgtinginum finnast eisini fólk, sum løgmaður er grundleggjandi ósamdur við. Og sum í eygum løgmans bæði eru harðrend og víðgongd. Men fyri tað bakkar løgmaður ikki út. Og somuleiðis er løgmaður sum heild raskur at møta upp, tá boð eru eftir honum, eitt nú til at halda flaggrøður og 1. maidagsrøður. Munnu ikki fleiri vera millum áhoyrararnar, sum hava bæði harðrend og víðgongd sjónarmið? So leingi sjónarmiðini verða sjónarmið og ikki verða umsett til harðrenda og víðgongda atferð, hava tey sama tilverurætt sum øll onnur sjónarmið.
Tað var eitt mistak, at løgmaður við nevndu grundgevingum ikki vildi seta ráðstevnuna. Harvið hevur hann sett nøkur fólk uttanfyri felagsskapin, sum hann er løgmaður fyri. Tað er álvarsligt. Tað vekir harmakenslur í fólki. Tað tænir ikki felagsskapinum, samansjóðingini og samstarvinum. Tað spjaðir og eggjar til øsing. Tí vit hava bara ein løgmann, og hann eigur at vera løgmaður fyri alt fólkið.
Bill Justinussen
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Løtan er ikki røtt
Gjørd av byggiblokkum
Doyði av e-sigarettini
Hetta kann ikki góðtakast
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Konsert við Siloakórinum
Reyðmaðkurin hvørvur úr troyttari jørð
So ymisk og tó
Hamas: 50 av teimum sum mánadagin lótu lív í Gaza, vóru okkara limir
Nær var tað?
Leivur Frederiksen tippar
Mikkel skal føða
Naddoddur, eitt virkið bátafelag
Samband
Postboks 226
FO-600 Saltangará


text:
Alexander Fleming
Alexander Fleming (6. august 1881 – 11. mars 1955) vaks upp á einum skotskum garði, næstyngstur av 8 systkjum. Við arvaðum peningi hevði hann ráð til læknalestur, sum hann byrjaði uppá í 1901. Undir Fyrra heimsbardaga upplivdi hann trupulleikarnar við at lekja bruna hjá særdum hermonnum, og hann ynskti at framleiða ein heilivág við sama góða virkningi sum Salvarsan. Hetta eydnaðist honum, og í 1945 fekk Fleming saman við vísindamonnunum Florey og Chain Nobelheiðurslønina fyri at hava avdúkað grøðandi virkningin av penicillini. Tá Fleming í 1953 fekk lungnabruna, hjálptist hann sjálvur av penicillininum.
Slóðir úteftir[rætta | rætta wikitekst]
- Hartmann-Petersen, Preben: Alexander Fleming og penicillinet. Polyteknisk forlag, 2006


text:
Hans Schourup AS
Goymsluinnbúgv til øll endamál. Líkamikið um tað snýr seg um eina minni reolskipan til goymsluna, ella talan er um eitt stórt skjalasavn. Eisini klædnagoymslur í ymiskum støddum.
Meir fæst at vita um Hans Schourup, við at vitja heimasíðu teirra her: www.hans-schourup.dk
Eisini ber til at blaða í gjøgnum inspiratónsfaldaran hjá Hans Schourup við at klikkja á blaðið niðanfyri.
Prísir kunnu upplýsast við at seta teg í samband við Inventar Tænastuna.
Ross Stálreolir
Við at klikkja á leinkjuna undir faldaranum niðanfyri kanst tú lesa meir um vælumtóktu stálreolina, ið vit mestsum altíð eiga á goymslu.
Trýst her fyri at taka niður.pdf


text:
Sierra Leona
Tjóðveldið Sierra Leona (á enskum: "Republic of Sierra Leone") er eitt lítið land í Vesturafrika. Sierra Leona hevur mark við Liberia og Guinea. OECD (stytting fyri "Organisation for Economic Co-operation and Development" hevur flokkað landið í bólkin heimsins fátækastu lond [1].
Meiri enn 51 % hava trupulleikar við at fáa reint vatn at drekka [2]. Tað eru verri enn so øll, sum hava vatn innlagt í húsini. Og tó at so er, so er tað so skitið, at tað ikki er drekkandi. So vatn at drekka og til matgerð má heintast við spann úti i býnum. Og sum so mangt annað, er hetta eisini ein av uppgávunum hjá kvinnunum og børnunum. Mong fólk búgva í fátækrabýlingum, har sum hvørki er reint vatn ella toilett.
Innihaldsyvirlit
Søga[rætta | rætta wikitekst]
Í 1787 tóku bretar hetta landøkið og stovnaðu eitt ríki, ið varð ætlað leyslatnum afrikonskum trælum. Soleiðis fekk høvuðsstaðurin, Freetown, navn sítt. Enn eru nakrir eftirkomarar eftir hesar trælir, teir verða nevndir kreólar.
Búskapur[rætta | rætta wikitekst]
Sierre Leona er eitt av teimum fátækastu londunum í Afrika. Nógvu steinsløgini í jørðini í Sierra Leona hava gjørt námsvinnu til týðandi vinnu, og teir útvinna eina mest av diamantum. Mekanisk amboð verða nýtt til útvinningina, men gimsteinarnir verða eisini høgdir úr klettunum við hond og skolaðir fram í áunum. Onnur steinsløg til útflutnings eru jarnmálmur, bauxit (sum aluminium verður gjørt úr) og rutile (sum titanium verður gjørt úr).
Landbúnaður[rætta | rætta wikitekst]
Sierra Leona er av fátækastu londum í heiminum, og tríggir fjórðingar av fólkinum liva av landbúnaði. Týdningarmesta útflutningsgrøðin eru kaffi, nøtir, kakao og pálmakjarnar (fræ, ið olja verður vunnin burturúr). Høvuðsgrøði er rís, sum verður dyrkað í áardølunum. Fjallarís verður dyrkað í dalslíðunum, og mýrirís í dølunum, sum standa undir í vatni í regntíðini. Roynt hevur verið at vaksið og ment rísgróðurin, t.d. við at fella skógin í mangrovumýrunum og leggja lendið inn til rísmarkir.
Diamantar[rætta | rætta wikitekst]
Fyri eitt land sum Sierra Leone hevur stóra diamantríkidømið verið ein vanlukka, men t.d. Botsvana, sum eisini hevur stórt diamantríkidømi, hevur havt størsta búskaparvøkstur í heiminum seinastu 40 árini. Ólógligur handil av diamantum er ein av størstu inntøkukeldunum hjá uppreistrarherinum (Revolutionary United Front, RUF) í Sierra Leona, og heldur ólógligi handilin av diamantum sostatt lív í uppreistrarstríðnum í landinum [3]. Stórur partur av ólógliga handlinum hjá RUF gongur ígjøgnum grannalandið Liberia. Trygdarráð Sameindu Tjóða ásannar týdningin, ið altjóða lógligur handil við diamantum hevur fyri menningina av fleiri londum, og hevur í hesum sambandi heitt á stjórnina í Sierra Leona um at útvega eitt upprunaloyvisbræv, soleiðis at lógligur handil við diamantum ikki verður raktur av altjóða handilstiltøkum.
Í 2005 heiti Amnesty International serliga á altjóða gimsteinaframleiðarar og sølufyritøkur í eini roynd at syrgja fyri, at gimsteinar úr krígsherjaða Sierra Leona ikki komu á altjóða marknaðin. Amnestylimir mótmæltu uttanfyri gimsteinahandlar í Amerika, og aðrir limir luttøku í kjaki við Hoge Raad voor Diamant í Belgia og DeBeers-bólkin, sum er heimsins størsta gimsteinafyritøka.
Tað er bannað at flyta óslípaðar diamantar úr Sierra Leona til Føroya beinleiðis eins væl og óbeinleiðis uttan mun til, hvar teir hava sín uppruna.
Fólkið[rætta | rætta wikitekst]
Í Sierra Leona búgva góðar 5,3 milliónir fólk. Fjølmentastu fólkasløgini eru mendafólkið fyri sunnan og temnafólkið fyri norðan. Seinastu árini hevur stríð ímillum ættarbólkar elvt til borgarakríggj.
Politikkur[rætta | rætta wikitekst]
ES hevur útgivið sín svartalista yvir vandamikil flogfeløg. Millum nøvnini á teimum flogfeløgum sum hava vánaliga trygd, og fáa sostatt ikki loyvi at flúgva til ES, eru t.d. øll flogfeløgini í Sierra Leona, Guinea og Liberia [4]. Restin av listanum stendur av nýggju feløgum, har er eitt felag úr Norðurkorea, eitt í Afganistan, tvey frá Kasakstan, tvey frá Kirgisia, eitt úr Teilandi og eitt úr Ruanda. Í alt 90 feløg.
Barnarættindi[rætta | rætta wikitekst]
Sierra Leona er tað landið í heiminum har flest smábørn líða krubbudeyðan. Tað doyggja 2 000 av hvørjum 100 000 børnum ið verða fødd. Mangar fráboðanir eru eisini, serliga úr londum í Vesturafrika, har børn verða tikin sum barnasoldátar. Í 2010 er m.a komin ein drúgv frágreiðing um barnasoldátar í Sierra Leona. Í vápnaðum bardøgum verða børnini ofta álopin og dripin, tí at tey umboða framtíðina. Í Sierra Leona eru eisini 300 000 foreldraleys børn. Børn, sum liva á gøtuni, liva av at bidda, stjala og lata seg kynsliga misnýta. Tey enda ofta í fongsli, og fleiri frásagnir eru um, at fólka gjalda fyri at fáa tey ruddaði av gøtuni sum annað órudd. Og tá ið skøkjulevnaður eisini er ein trupulleiki í Sierra Leona, so ger hetta heldur ikki støðuna betri. Hetta eru ofta mammur, sum hava mist mannin, og sum tí ikki klára at forsyrgja sær og børnunum, og tí ikki síggja annan møguleika, enn at fara út í søkjulevnað. Ein av stóru og syrgiligu trupulleikunum í Sierra Leona, sum so nógva aðrastaðni í Afrika, er eyðkvæmi. Tað eru nógv fólk, sum eru HIV smittaði ella hava AIDS. Og er hetta ein av orsøkunum til, at tað eru so nógv foreldraleys og heimleys børn.
Come er ein føroyskur felagsskapur, sum arbeiðir í Sierra Leona, og hevur til endamáls at hjálpa teimum í hava ov tungar byrðar at bera [5]. Høvuðsarbeiði hjá Come er eitt barnaheim, har fimm foreldraleys børn búgva og í løtuni verður arbeitt við at taka 2 børn afturat. Ætlanin er at hava 10 børn áðrenn 2012. Annars ger Come eisini annað hjálpararbeiði í Sierra Leona. Felagsskapurin eigur m.a. eisini jørð sum verður nýtt til at dyrka leyk, korn og kasavarøtur, umframt at tey hava hønur og dunnur. Alt til matna til tey, sum búgva á heiminum.
Uttanríkisráðið hevur gjørt av at samstarva við føroyska felagsskapin COME, sum stendur fyri Christian on Mission Extension, og hevur latið felagsskapinum 138.500 kr til arbeiðið teirra í Kwama í Sierra Leona [6]. Játtanin frá Uttanríkisráðnum skal brúkast til at gyrða inni jarðarøkið og til at byggja ein vatnbrunn. Ætlanin er, at arbeiðið skal taka 4 vikur. Tað verða 17 fólk, sum skulu gera arbeiðið, 7 føroyingar og 10 fólk úr bygdini Kwama, ið er stutt uttanfyri Freetown í Sierra Leona. Endamálið er at stuðla foreldraleysum børnum at tey fáa eitt heim og kunnu ganga í skúla. Tey fáa sostatt møguleika at byggja upp eina tilveru, har tey kunnu læra og klára seg sjálvi. Harumframt er talan um lønandi arbeiði hjá teimum, sum starvast á heiminum. Føroyingarnir fáa royndir at arbeiða við altjóða menningarsamstarvi og koma at kenna tær treytir, sum eru galdandi við tílíkum arbeiði.
Kelduávísingar[rætta | rætta wikitekst]
- ↑ http://www.oecd.org/dataoecd/38/45/44653693.pdf
- ↑ https://www.cia.gov/library/publications/the-world-factbook/geos/sl.html
- ↑ http://www.un.org/peace/africa/Diamond.html
- ↑ http://www.nrk.no/nyheter/verden/1.460049
- ↑ http://www.come.fo/
- ↑ http://www.mfa.fo/Default.aspx?ID=6380


text:
Ari av Rana
15.05.2018 - 16:02
Tíðindi > Norðoyggjar - Klaksvík
Talan er um eina spennandi verkætlan, sum arbeitt hevur verið við leingi, og Bláa skýlið er somuleiðis ein liður í heildarætlanini fyri stadionøkið, sum við hesum og øðrum komandi verkætlanum kemur at lúka altjóða krøv.
Arbeiðið er bólkað í trý: høvuðsarbeiðstøka, EL og HVS, og trý tilboð komu inn i hvørjum bólki.
Norðhús vann útbjóðingina um høvuðsarbeiðstøku, ímeðan El-in og Blikksmiðjan vunnu útbjóðingina av ávíkavist EL og HVS arbeiðnum, skrivar Klaksvíkar kommuna á heimasíðu síni.
Tilboðini fyri tær tríggjar arbeiðstøkurnar eru soljóðandi:
Høvuðsarbeiðstøka: Norðhús, 13.994.000 kr.
HVS: Klaksvíkar blikksmiðja, 1.008.528,90 kr.
EL: El-in, 565.079,13 kr.


text:
Tey eru nú komin til næstseinasta dag á Danish Open 2017, og hava føroyingar nú rokkið finalu allar fýra dagarnar. Signhild Joensen setti føroyskt met og juniormet í 50 rygg, og Róland Toftum føroyskt met í 100 bringu, umframt at bæði komu í finalu seinnapartin.
Føroyingar í finalu á Danish Open 2017 – Dagur 4
- Signhild Joensen (2000) 29.98, føroyskt met og nr 5 í 50 rygg – víðari til A-finalu
- Frans Johannessen (1992) 51.40 og nr 6 í 100 frí – víðari til A-finalu
- Róland Toftum (1998) 1:06.24, føroyskt met og nr 11 í 100 bringu – víðari til B-finalu
Hartil er Óli Mortensen í skjótasta riðli í 1500 metra frísvimjing, nú seinnapartin, við 15:36.96 og skjótastu tilmeldingartíð av øllum. Hann vann greitt 800 frí nú sunnudagin, á stórt sæð hesum somu sum hann nú skal kappast við, og liggur tí væl fyri at taka gullið á báðum hesum longstu teinum.


text:
Heilsunevnd
Heilsunevndin
Heilsunevndin hevur beinleiðis eftirlitsábyrd av umhvørvisviðurskiftum. Samstundis hevur Heilsunevndin møguleika fyri at geva boð og seta í verk tiltøk til frama fyri betur heilsu- og umhvørvisviðurskiftum.
Avgerðir hjá Heilsunevndini um umhvørvisreglur kunnu kærast til Heilsufrøðiligu Starvsstovuni og avgerðir hjá Heilsufrøðiligu Starvstovuni kunnu leggjast fyri Føroya Landsstýri til endaliga støðutakan.
Heilsufrøðiliga Starvstovan verður umhvørvisdirektorat og kemur at taka sær av umhvørvisgóðkenningum.
Borgarin hevur møguleika at kæra avgerðir um umhvørvisverndartreytir til Landsstýrið bæði kommunalt og landsumsitingarliga.


text:
Freistir - flytingar fyri ársskiftið
Freistir fyri flytingar, sum skulu vera á kontu hjá móttakara í 2017
Flytingar til annan peningastovn:
• fyri "Vanliga flyting" er evstamarkið 28. desember 2017 kl. 16.00 (tó í netbankanum kl. 18.30)
• fyri "Sama dag flyting" er evstamarkið fríggjadagin 29. desember kl. 11.00 *
• fyri "Her og nú flyting/Skundflyting" er evstamarkið bundið av reglunum hjá móttakandi peningastovni. tó er ein Her og nú flyting vanliga á kontu hjá móttakara stutt eftir at hon er avgreidd, og kann gerast alt samdøgrið, allar dagar í árinum.
Flytingar millum konti í Suðuroyar Sparikassa:
• Fríggjadagin 29. desember 2017 kl. 16.00 (tó í Netbankanum kl. 18.30) .*
• Hósdagin 28. des. kl. 16.00.
* Til tess at kunna rætta møguligar feilbókingar, verður tó mælt til at avgreiða "Sama dag flytingar" og "Her og Nú/Skundflytingar" í seinasta lagi 28. desember. Hetta soleiðis at tað gevur Suðuroyar Sparikassa møguleika fyri at viðgera møguligar feilir og at avgreiða rættaða flyting tann 29. des.
29. desember er seinasti avgreiðsludagur í 2017.


text:
Orð: Andraé Crouch (1. og 2. ørindi) og Árni Jacobsen (3. ørindi)
Lag: Andraé Crouch
Týtt: Árni Jacobsen (1. og 2. ørindi)
1. Tað blóð, á krossinum fleyt hin dag
á hinum oydna stað,
tað blóðið gevur megi dag um dag,
aldri missa tað kann sín mátt!
Niðurlag: Tað røkkur upp til fjallanna hæddir
og flýtur í djúpastu dalar.
Tað blóðið gevur megi dag um dag,
aldri missa tað kann sín mátt!
2. Tað linar pínu og grøðir sár,
turkar burt sorgartár.
Tað blóðið gevur megi dag um dag,
aldri missa tað kann sín mátt!
3. Frá syndaskuldum tað gevur grið,
veitir í ævir frið.
Tað blóðið gevur megi dag um dag,
aldri missa tað kann sín mátt.


text:
Leygardagin møttust vit gomlu floksfelagar aftur. Martin, Hans, Jóhan Petur og eg. Hesa ferð við gomlum grammofonplátum, vit plagdu at spæla fyrst í sjeytiárunum, sum savnandi evni. Men eisini plátur, sum seinni eru blivnir klassikarar, serliga Faroe Boys plátan frá 1967, sum eg reddaði úr einum skrellikonteynara á Tórsbyrgi, í mint condition. Hetta er klassikarin yvir øllum á vinyli.
Plátuspælarin er ein ITT Schaub Lorentz, ið enn er hin sami, sum Martin hevði í kjallaranum í Dr. Jakobsensgøtu í sjetyiárunum. Á einum smalfilmi frá somu tíð sóu vit eisini, at mest sum einki er broytt í túninum, oman móti Keypsamtøkuni og har um leiðir. Einasta broyting er standmyndin hjá Andreasi Andreassen.
So var at granska í gomlum plátum og leggja tær í røð at spæla, ella at gera ein playlista, sum tey siga í Kringvarpinum í dag. Og nú vit tosa um kringvarp, so var henda plátan, niðanfyri, eitt hitt á FM støðini á Eiði um hetta mundi. Harry Nilsson og sangurin Joy.
At leita í gomlum plátum er sum at fara á rannsókn í einum fremmandum landi. Einum landi, har eg ikki visti, at eg nakrantíð hevði verið. Men tó er einki sum tónleikur at kveikja minnið. Legg plátuna á og alt stendur ljóslivandi fyri tær. Í so máta var stuttligt at finna hesar báðar klassikarar fram á loftinum, norsku Dizzy Tunes við vakra sanginum Du er min skygge hvor jeg går
og Herman's Hermits við snøgga poppsanginum East West
. Jú, hesum lurtaði man eftir sum tannáringur. Órúligt.
Jóhan Petur minti meg á tá pápi mín bæð okkum báðar hjálpa sær at velta og seta epli niður á Hvarvinum. Afturfyri fingu vit 11 krónur í part. Upphæddin var ikki tilvildarlig. Hon røkk akkurát til eina single plátu í part. Eg keypti Beatles plátuna Come Together/Something
Men leygardagin var ikki bara at sita stillur og lurta eftir gomlum plátum. Nei, Hans og Martin høvdu eisini stilla gittarar og forsterkarar fram, so vit fingu høvi at hoyra teir spæla eina perlurøð av Shadowsløgum í stovuni í Purkugerði.
Úrvalið av plátum, sum varð lagt á plátuspælaran, var ymist. Mítt egna var The Beauty Is Under the Skin og Everyman við Tom Fogerty, beiggja John C. Fogerty, í Creedence Clearwater Revival, ukulele sangurin Blue Red and Grey hjá Pete Townshend í The Who og Time has Told Me við Nick Drake. Bread plátuna eigur Martin og har var tað serliga Down on My Knees, vit spældu.
Plátuhúsar vóru stundum listaverk, so stórir teir vóru. John Entwhisle hevur til dømis tekna henda húsan, The Who By Numbers, sum her sæst afturvið seinna forrætinum, turrum fiski, køldum kókaðum eplum og spiki.
Fyrri forrættur var trý sløg av sild við breyði og snapsi. Longst til høgru sæst singleplátan við Marmelade, Reflections on my Life, hon við tí frálíka bassinum, ið er so meinlíkur Something hjá Beatles, og matchar so frálíka væl í liti við russisku sildina longst til vinstru. Sangurin yvir øllum frá okkara dreingjadøgum, No Matter What, við Badfinger, liggur klárur og bíðar at verða spældur á fløgu, hart frá. Einki er sum at definera lívið út frá plátum. Tulkingarfelagsskapur, siga teir lærdu sosiologarnir.
So er at ringja eftir sjútsi at føra okkum út á Norðasta horn at gera døgurða hjá Hansi. Martin ringir við eini reyðari Ericofon, sum í veruleikanum æt Cobra og kom fram longu síðst í fimtiárunum og var at fáa til 1982. Bæði foreldur Martins, Katrin og Arni, arbeiddu á telefonstøðini og stuttligt var at síggja privatan smalfilm við teimum, Árna Dahl og okkum øllum floksfeløgum. Eg minnist altíð við gleði teirra heim, mitt í Havn.
Døgurðin var gjørdur og borðreiddur í køkinum hjá Hansi á Norðasta horni, neytalundir, stokt sum búffar, við sós og eplakrokettum. Og meðan vit tosaðu um skúlablaðið, vit gjørdu við stenslum og spritti saman við Árna Dahl í Venjingarskúlanum, fall tosið á føroyskt í skúlanum. Onkur vildi vera við at skúlablaðið varð steðgað, tá ein annar føroysktlærari fann sjey feilir í einu yvirskriftini. Kveiktir av hesum skúlatosi, lendu vit á tí hugfarsligu sannkenning, at neytalundini skiftu kyn, frá lundum til búffar, meðan vit matgjørdu. Hvat er skúlaskapur og gamalt vinalag ikki herligt!


text:
Tryggingin misti 50 milliónir á Guernsey
Dan Klein --- 13.07.2017 - 11:50
Tað var í 2008, at Oyggjatíðindi avdúkaði loynilig skjøl hjá Tryggingarfelagnum Føroyar og TF Holding. Hesi skjøl viðgjørdu endurtryggingar, men nevndu eisini eitt felag á Gurensey, sum, eins og Panama, verður brúkt at fremja handlar uttan at serlig krøv verða sett til opinleika.
Dan Klein, journalistur, skrivar støðugreining:
Slíkir handlar sleppa sostatt bara at vera fyri tey fáu. Um tað er hetta, sum skal henda. Vit vita, at FT Holding sendi 10 tals milliónir til Guernsey, sum ikki skuldi skattast, í hvussu so er ikkki fyrr en peningurin kom aftur til Føroyar. Á Guernsey er hvørki nervandi eftirlit ella skattur at gjalda av vinningi.
Men hvat viðvíkir felagnum hjá Tryggingini á Gurensey, so hendir nakað heilt óvanligt júst í 2008.
Tá ið Oyggjatíðindi almannakunngjørdi greinar bæði 13. Og 15. August 2008, kom panikkur í Tryggingina. Ongin visti hví. Men Dan Klein, bleiv meldaður av formanninum í TF Holding, Gunnar í Liða, og ráðgevum hansara.
Aftaná at hava klagað fútan til Ríkisadvokatin fyri at hava meldað, velur fútin 1. Mai 2009, at sleppa skuldsetingini fyri lógarbrot og almannakunngerðina av tilfari í samband við TF Holding og Tryggingina á Guernsey.
Eftir hetta meldaði blaðstjórin, Dan Klein, Gunnar í Liða og ráðgevarar hansara fyri falskt meld. Í hesum sambandinum upplýsir táverandi fútin, Karen Marie Olsen, í gjøgnum táverandi varafútan, Finn Ougaard, í j.nr.: 561-70681 -00003-09, dagfest 7. Desember 2009, at tað var onki grundarlag at taka áheitanina til eftirtektar.
Men í sama skjali verður upplýst, at tað var Jógvan Páll Lassen, advokatur, sum í skrivi, dagfest 15. August 2008, heitti á løgregluna um at seta í verk eina kanning í samband við greinarnar í Oyggjatíðindum.
Tað er lítið sannlíkt, at Tryggingin ella TF Holding brúkti Guernsey-felagið til endurtryggingar. Í hvussu so er í størri mun. Blaðið royndi at fáa alment innlit í hetta felag frá Tryggingareftirlitinum, men haðani fingu vit onki innlit.
Og á Guernsey sleppur alt at vera loyniligt. Eisini fyri teimum, sum skulu eitast fyri at hava eftirlit við FT Holding. Heldur ikki hetta eftirlit visti tað stóra um felagið á Guernsey, men so hendir nakað...
Tað er sostatt nógv, sum bendir á, at bara ein ella tveir persónar hava havt fult innlit í felagið á Guernsey, og at annar ógvuliga sannlíkt var Gunnar í Liða, formaður í TF Holding.
Í 2008 hendir nakað óvanligt, júst um somu tíð tá Oyggjatíðindi avdúkar Guernsey-ævintýrið, og blaðstjórin verður meldaður. Guernsey felagið hevur eitt tap uppá – ja, haldi tykkum fast, 50 milliónir kr. Peningurin er mistur millum tveir stólar.
Ongir upplýsingar finnas um hvat peningurin er brúktur til, hví hann er mistur, og hvat prosjekt talan var um, men hetta sýnist at vera einasta orsøkin til, at panikkur kemur í Gunnar í Liða og ráðgeva hansara, Jógvan Páll Lassen, advokat.
Tryggingin misti 50 milliónir á Guernsey, men ongin mátti vita hví.


text:
Hanus var húskallur niðri í Stovu í Hvalvík. Av tí at hann varð ættaður úr Suðuroy, varð hann vanliga nevndur ”Suðringurin”. Hann var tiltikin fyri styrki og ein óførur gongumaður.
Ein dagin sendi niðristovubóndin Hanus eini ørindir fyri seg til Havnar. Og „Suðringurin" fór suður eftir oynni, skjótur og lættur sum altíð.
Meðan hann gongur, sær hann nakað niðan fyri oyggjagøtuna eitt lamb liggja niðurbundið. Hann undraði seg yvir, at lamb skuldi liggja bundið her, uttan at fólk var nærindis. Hann var skjótur at loysa bandið av lambinum - og tað til stroks.
Meðan hann so ger, reisist knappliga ein maður tætt hjá honum og kemur eftir honum við slíðraknívinum í hondini. Suðringurin, ið ikki ivast í, hvat hesin maður hevur í kvittanum, og sum nú eisini grunar mangt um lambið, og hví tað lá niðurbundið her, slapp sær kvikliga niðan á vegin, so hann hevði brekkumunin, og vendi sær so móti manninum.
Hin var skjótt komin so nær niðan til hann, at hann kundi taka í hann. Hann steðgaði á og skuldi renna knívin í „Suðringin". Men „Suðringurin" sló við flallstavinum, ið hann styðjaði seg við, niður á armin á hinum, so knívurin støkk úr hondini á honum. Og so ruku teir til hendurs. „Suðringurin" vann hann skjótt, hann rætti tá hondina fram eftir knívinum, ið hin hevði mist, og stakk hann í lærið á mótstøðumanni sínum. Og so skundaði hann sær til Havnar at útinna ørindini hjá húsbónda sínum.
Nakrar dagar aftaná varð ein maður førdur á sjúkrahúsið í Tórshavn. Tað segðist, at hann var illa stangaður av einum tarvi - í lærið.
Andreas Weihe: “Søga og søgn”, 1933


text:
Jóhan á Plógv við Geronimo í nýfalnum jólakava í Havnardali. Niðast síggjast nøvnini á hestunum, sum eru farnir úr fjósinum Dixie (Myndir: Birgir Kruse)
Geronimo livir, er av Árnesi og býr í Havnardali. Eitt íslandsross, sum Jóhan á Plógv eigur. Rossið er uppkallað eftir víðagitna indiánarahøvdinginum Geronimo, sum doyði fyri 100 árum síðani. Á vegginum í hugnaligu reiðstovuni hevur Jóhan yrking um Geronimo. Nærri koma vit ikki einum føroyskum indianara. Reiðstovan var karmurin um ársins jólafund í Kúrekafelagnum. Á vegginum hongur eisini ein blaðgrein úr Dimmalætting, sum sigur alt: Hetta er Føroya feitasta fjós!


text:
Aðalskrivarin í donsku rørsluni “Ordet og Israel”, Ole Andersen, vitjar í Føroyum í døgunum 10. – 15. mai 2017
Mikukvøldið 10. mai kl. 19.30 í Missiónshúsinum í Miðvági.
Evni: Profetiini um hini deyðu beinini – hvat vil Gud siga okkum. Ezekiel 37,1-14
Hóskvøldið 11. mai kl. 20 í Meinigheitshúsinum í Havn.
Evni: Profetiini um hini deyðu beinini – hvat vil Gud siga okkum. Ezekiel 37,1-14
Dýra biðidag 12. mai kl. 18.00 í Tabor á Toftum.
Evni: Guds fjalda ætlan við Ísrael. So skulu tjóðirnar viðurkenna.
Leygardagin 13. mai í Emmaus í Klaksvík.
Kl. 15.30 Drekkamunnur
Kl. 16.00 Guds stóra ætlan við Ísrael og okkum.
Kl. 17.00 Hvat sigur mest týðandi profetiið um framtíð Ísraels. 5. Mós. 30,1-10
Kl. 18.00 Nátturði
Kl. 19.00 Eru profetiini um Ísrael um at ganga út? Hvussu langt eru vit komin?
Kl. 20.00 Hvat hendir nú í Ísrael?
Sunnudagin 14. mai kl. 18.00 í Missiónshúsinum í Porkeri
Evni: Guds stóra ætlan við Ísrael og okkum
Øll eru vælkomin til tímarnar.
Høvi verður at stuðla arbeiðinum.
Ísraelsmissiónin


text:
16. Mar 2011
Hósdagin 17. mars er skúlagongdin soleiðis: Øll møta kl. 8 og eru liðug kl 12. Tað er avgjørt møtiskylda hjá øllum henda dagin! Næmingarnir fáa boarding kortini útflýggjað kl.12.00. Næmingar, sum ikki fara til Berlin: Næmingarnir, sum ikki fara við til Berlin møta eisini...
15. Mar 2011
Hósdagin 17.mars er vanlig skúlagongd frá kl. 8.00 - 12.00. Kl.12.00 verða boarding kortini útflýggjað næmingunum í skúlanum. Sera umráðandi er, at allir næmingarnir møta. Viðvíkjandi ferðaætlanini hjá Norrønu, er at siga, at fráferðin úr Tórshavn er broytt soleiðis, at Norrøna siglir kl. 24.00...
12. Mar 2011
Fyrsti várdagur er langt síðani farin framvið. Veðrið er enn sum áður føroyskt. Kavi, sólskin, regn og vindur. Nei, vit eru ikki í Berlin, London ella Sydney. Ja, vit eru í Føroyum! Hóast vit elska okkara dýrabaru oyggjar, er veðrið mangan eitt haft um...
09. Mar 2011
Í sambandi við námsferðina til Berlin hjá Nám X í døgunum 17. mars til og við 28. mars verður boðað til kunnandi fund í skúlahøllini í Eysturskúlanum mánakvøldið 14. mars, kl 19 til 20.
09. Mar 2011
Føstulávintsmánadag skipaði NámX fyri hugnaløtu í stásiligu lonini í Nám X. Byrjað varð við føroyskum dansi. Flóvin Bænadiktsson og Veturin kom við kulda og kava rungaðu, og dansurin gekk avbera væl. Eftir kvøðing varð farið út í garðin at...
05. Mar 2011
Danskir og evropeiskir tollarar hava fingið boð um at leggja hald á allar Playstation 3 spæliteldurnar.Hetta hendir, eftir at tann suðurkoreanski elektronikframleiðarin LG Electronics hevur vunnið eina rættarsak móti Sony í einum stríði um einkarættin til Blu-ray-teknologiuna.Playstation 3 kann nevnilga eisini nýtast sum avspælari av...
03. Mar 2011
Nógv virksemi er í NámX fyri tíðina. Fyri stuttum løgdu vit greinar út um næmingar, sum vóru í verkætlan. Nú eru næmingarnir so í starvslæru, og vit hava hitt nakrar teirra.Tann fyrsti í røðini er Dávid R. Nolsøe. Vit geva Dávidi orðið: - Eg...
02. Mar 2011
Fríggjadagin 26/2-11 skipaðu øll ungdómshúsini í Føroyum fyri tiltakinum 'Náttin er Ung'. Tiltakið var í dansihøllini hjá Dansifrøi, og hildið varð fyri við øllum sjeyndu flokkunum í Føroyum.Dyrnar lótu upp klokkan 20, og beinanvegin møttu tey ungu upp. Dansibólkurin Biit dansaði fyri teimum klokkan 21....


text:
Javnleikur móti Skotlandi
Talvsamband Føroya
29. oktober 2017
2017-10-29
2-2 móti Skotlandi í dag í EM-kappingini í talvi á Kreta var eitt vónbrot. Føroyingar vóru greiðir favorittar. Á øllum borðum høvdu okkara menn hægri styrkital, men eingin var kortini mentur at vinna. Tað endaði javnt á hvørjum borði.
Brøðurnir Rógvi og Høgni Egilstoft Nielsen komu í heldur óslættan sjógv, men bjargaðu sær úr ringasta vandanum. Helgi Dam Ziska og John Arni Nilssen tóktust báðir at hava munin, men ov lítið bit var kortini í støðunum, og endin var, at allar sigursroyndir vórðu til fánýtis.
Í EM í Reykjavík fyri tveimum árum síðani vunnu Føroyar við sama liði sum í dag 3½-½ á einum betri skotskum liði enn í dag. Skotland er styrkismett sum hitt veikasta av teimum fjøruti liðunum á Kreta. Miðalstyrkitalið hjá skotum er 2288 móti 2392 hjá Føroyum. Skotar hava sent eitt veikt lið til EM – telvarin á 1. borði er nummar 11 hjá Skotlandi. Dysturin í dag var tí eitt gylt høvi hjá Føroyum at vinna ein dyst í EM. Í EM-kappingini í 2015 vunnu Føroyar tveir dystir og telvaðu ein javnan.
Triðja umfar verður í morgin. Seinni í kvøld fæst at vita, hvat mótstøðuliðið verður.
Sí eisini
Føroyski stórmeistarin Helgi Dam Ziska hevur nú vunnið seg fram millum hundrað teir sterkastu í …


text:
Mentanarvirðislønir M.A. Jacobsens og Barnamentanarheiðurslønir Tórshavnar býráðs/
Hósdagin 2. oktober 2014 kl. 17 handar Tórshavnar kommuna Mentanarvirðislønir M.A. Jacobsens og Barnamentanarheiðurslønir Tórshavnar býráðs á almennari samkomu í Müllers Pakkhúsi í Havn.
Tilsamans fýra virðislønir verða latnar í ár. Tríggjar virðislønir verða latnar í navni M.A. Jacobsens, ein fyri fagurbókmentir, ein fyri yrkisbókmentir og ein fyri mentanaravrik. Ein Barnamentanarheiðursløn verður latin.
Mentanarvirðislønir M.A. Jacobsens
Fyrstu bókmentavirðislønir M.A. Jacobsens vórðu latnar í 1958 og frá byrjan vórðu ein ella tvær virðislønir latnar. Eftir 1972 skuldi onnur virðislønin latast yrkisbókmentum og hin fagurbókmentum. Frá 1985 bar eisini til at lata virðisløn fyri mentanaravrik, og nevndin fekk heimild til ikki at lata onkra av virðislønunum.
Limir í nevnd M.A. Jacobsens frá 2012 og fýra ár fram eru Erling Isholm, Jákup Jacobsen og Heri Ólason Dam, vald av býráðnum, Vár í Ólavsstovu fyri Rithøvundafelagið og Malan Marnersdóttir fyri Fróðskaparsetrið. Eingin formaður er í nevndini, men fastur skrivari er býarbókavørðurin.
Barnamentanarheiðurslønir Tórshavnar býráðs
Barnamentanarheiðursløn Tórshavnar býráðs varð fyrstu ferð latin í 1977 og hevur verið latin næstan uttan íhald síðani tá. Reglugerðin heimilar nevndini at lata upp til tvær virðislønir ella onga, um einki verk er mett at vera virðislønarvert. Í 2010 varð reglugerðin nakað víðkað og broytt, og heitið Barnabókaheiðursløn varð broytt til Barnamentanarheiðursløn.
Í nevndini fyri Barnamentanarheiðursløn Tórshavnar býráðs eru Helena Dam á Neystabø, formaður í mentamálanevndini og fastur limur, Malan Hilmarsdóttir, barnabókavørður á Býarbókasavninum, skrivari og fastur limur, Bjørg Dam og Sólrún Michelsen, valdar av býráðnum, og Marin Joensen, vald fyri skúlabókavørðirnir við kommunalu skúlarnar í Tórshavnar kommunu.
Øll eru vælkomin
Tá Mentanarvirðislønir M.A. Jacobsens og Barnamentanarheiðurslønir Tórshavnar býráðs verða handaðar hósdagin 2. oktober, verða eisini framførslur av tónleiki og sangi. Øll eru vælkomin til hesa heiðursløtu í Müllers Pakkhúsi í Havn.
Til ber at lesa meira um mentanarheiðurslønir Tórshavnar býráðs á heimasíðu Býarbókasavnsins www.bbs.fo
Vegna nevndir Mentanarvirðislønir M.A. Jacobsens og Barnamentanarheiðurslønir Tórshavnar býráðs
Arnbjørn Ólavsson Dalsgarð, býarbókavørður, og Malan Hilmarsdóttir, barnabókavørður


text:
Ungir føroyskir rógvarar sera góð úrslit til DM í inniróðri
Dan Klein --- 29.01.2018 - 06:50
DM í inniróðri hevur í dag verið í Gladsaxe-høllini í Søborg. Í alt 12 føroyskir rógvarar tóku lut. Av teimum 12 rógvarunum vóru 8, sum kappaðust í ymisku unglingabólkunum.
Eftir kappingina kann staðfestast, at føroysku rógvararnir fingu sera góð úrslit. Talan gjørdist nevniliga um heiðursmerki til 9 av teimum 12 rógvarunum.
Tey fyrstu at kappast vóru teir fýra eldru rógvararnir. Her gjørdist úrslitið tvey gull heiðursmerki og tvey silvur heiðursmerki. Sarita Kristina Hansen og Jón Nónklett vunnu gull í ávikavist veteran bólkinum fyri kvinnur 30 – 39 ár lættvekt og veteran bólkinum fyri menn 40 – 49 ár tungvekt. Bergur Dam Jensen og Toni Dam vunnu silvur í ávikavist veteran bólkinum fyri menn 30 – 39 ár lættvekt og 50 – 59 ár tungvekt.
Tey átta ungu, sum vóru bulurin í føroyska róðrarhópinum til DM, stóðu seg eisini sera væl. Her gjørdist talan um gull til bæði Sunnevu Lamhauge Leo, Emmu Landgaard Nagurset og Nikobu í Gong, sum róðu í bólkunum Junior C II piger 13 ár, Junior C piger 14 ár og Junior B piger 16 ár. Helgi Olsen vann silvur í bólkinum Junior C drenge 14 ár og Unnur Wenningsted á Tórgarði vann bronsu í bólkinum Junior C piger 14 ár. Hjá Kristiannu Skarpheðinsdóttir og Elin Døgg Súnadóttir gjørdist talan um ávikavist eitt fjórða pláss og eitt sætta pláss í bólkinum Junior B II piger 15 ár.
Karlot Hergeirsson kappingarleiðari í Róðrarsambandi Føroya og ferðaleiðari hjá føroyska hópinum vísir á, at Róðrarsambandið fegnast stórliga um góðu úrslitini, sum greitt vísa, at Føroyar eru ein sterk kappróðrartjóð. Hann leggur afturat, at serliga úrslitini hjá teimum ungu rógvarunum vísa, at føroyski kappróðurin og inniróðurin hava eina bjarta framtíð eins og at miðvísa arbeiðið, sum Róðrarsambandið er farið undir seinastu árini fyri at menna og skipa inniróðurin, gevur góð úrslit.
Niðanfyri síggjast úrslitini hjá føroysku rógvarunum á vanliga kappingarteininum:
Sunneva Lamhauge Leo gull Junior C II piger 13 år 3min 767m
Emma Landgaard Nagurset gull Junior C piger 14 år 4min 1077m
Helgi Olsen silvur Junior C drenge 14 år 4min 1147m
Kristianna Skarpheðinsdóttir 4. pláss Junior B II piger 15 år 2000m 7:52.4 min
Nikoba í Gong gull Junior B piger 16 år 2000m 7:25.8 min
Unnur W. á Tórgarði bronsa Junior C piger 14 år 4min 1018m
Elin Døgg Súnadóttir 6. pláss Junior B II piger 15 år 2000m 7:57.1 min
Sarita Kristina Hansen gull veteran dame 30–39 ár lættvekt 2000m 7:28.4 min
Jón Nónklett gull veteran herre 40–49 ár 2000m 6:12.1 min
Bergur Dam Jensen silvur veteran herre 30–39 ár lættvekt 2000m 6:35.3 min
Toni Dam silvur veteran herre 50–59 ár 2000m 6:22.8 min
Úrslitini frá spurtinum (200 m) :
Emma Landgaard Nagurset gull Junior C piger 13-14 år 39,6 sek
Unnur W. á Tórgarði silvur Junior C piger 13-14 år 41, 2 sek
Sunneva Lamhauge Leo 6. pláss Junior C piger 13-14 år 43, 1 sek
Helgi Olsen gull Junior C drenge 13-14 år 34, 7 sek
Elin Døgg Súnadóttir 4. pláss Junior B piger 15-16 år 38,6 sek
Nikoba í Gong 5. pláss Junior B piger 15-16 år 38, 7 sek
Kristianna Skarpheðinsdóttir 18. pláss Junior B piger 15-16 år 43,9 sek
Jannik K. Dalfoss 9. pláss Junior B drenge 15-16 år 35,7 sek
Sarita K. Hansen 4. pláss Senior kvinde åben 38,6 sek
Bergur R. Dam Jensen 6. pláss Senior mænd åben 32,1 sek
Stafettin (2000m):
Sunneva, Unnur, Kristianna
og Jannik 3. pláss Junior 10-16 ár 7:17.7 min
Emma, Helgi, Elin
og Nikoba 7. pláss Junior 10-16 ár 7:30.4 min
Sunnudagin skipaði Róðrarsamband Føroya fyri móttøku í ÍSF-húsinum, har høvi verður at heilsa uppá rógvararnar og ynskja teimum tillukku.


text:
Bárður Jákupsson í Gamla Seglhúsinum í Klaksvík
mentan30-01-2018 - 18:20 - Jóanis Nielsen
Sunnudagin 4. februar letur upp ein sera áhugaverd framsýning við verkum eftir Bárður Jákupsson.
Hetta er aðru ferð Bárður sýnir fram í Gamla Seglhúsinum.
Peter Michael Hornung sigur soleiðis um listamannin:
"Bárður Jákupsson er ekspressionistur eftir náttúrunnar treytum, og hann veit sum fáur hvussu tað málandi pensilstrokið er ført fyri á kalligrafiskan hátt bæði at sleppa tí gamla heiminum og avdúka ein nýggjan. Tvinnandi sløg av náttúru møtast í listini hjá Bárði: Málningsins náttúra – og Føroya, og tær eru felags um at vera í skapbráðari rørslu og støðugari broyting".
Fernisering verður sunnudagin 4. februar kl. 14:00 og kemur Jógvan Skorðheim borgarstjóri at bera fram nøkur orð. Somueliðis verður tónleikur og lættari ábit.
Øll eru hjartaliga vælkomin!
Talan er um eina søluframsýning og hongur framsýningin uppi fram mikudagin 28. februar og er ókeypis at vitja.
Framsýningin er opin soleiðis:
Mánadag - fríggjadag kl. 14.00 - kl. 17.00
Sunnudag kl. 14.00 - kl. 18.00


text:
Marknaðardagur
Sjónleikarhúsið Niels Finsensgøta 34 Tórshavn FO
Sýningar
Samandráttur
Øðrvísi, forkunnugur og spennandi marknaðardagur í Sjónleikarhúsinum leygardagin 2. apríl kl. 10-14
Vit selja klæðir og skógvar úr klædnagoymsluni í Sjónleikarhúsinum – kom og finn okkurt, sum eingin annar hevur. Harumframt ber til at leiga borð (tilmeldingarfreist fríggjadag) fyri 200 kr. Sum vant verður køkutombola og fiskibrunnur og tær serligu sjónleikarhúsvaflurnar.
Atgongumerki
Lýsing
Lýsing…
• Loppumarknaður, har tú kanst leiga tær borð fyri 200 kr fyri hvørt borðið
• Fiskibrunnur
• Klæðir úr klædnagoymsluni hjá Sjónleikarhúsinum verða til sølu
• Køkutombola
• Heimskendu vaflurnar og kaffi/te fyri 30,00 kr
Eisini vitjar leyvan úr Kardamummubýnum
Tit, sum vilja leiga borð, kunnu skriva her, senda mail til sjonleik@olivant.fo ella venda tykkum til húsavørðin á tlf. 311132 millum kl. 08.00 og 16.00 gerandisdagar.
Vit gleða okkum at síggja tykkum til ein hugnaligan dag í Sjónleikarhúsinum.


text:
Skúlastjórarnir koyrdu fyrstu steinarnar í Nykin
Mentan20-11-2017 - 20:50 - Jóanis Albert Nielsen
Í morgun fóru næmingar bæði av Giljanes skúla og Sørvágs skúla at fylla í Nykin, sum stendur niðri við Vatn, beint við flúgvarabedingina.
Les eisini: Um viðrar verður stórt hátíðarhald niðri við Vatn leygardagin
Teir báðir skúlastjórarnir fingu heiðurin at koyra fyrstu steinarnar í Nykin. Skúlastjóri á Giljanesi er Annbritt Toftegaard og skúlastjóri í Sørvági er Jóhannis Joensen tey bæði í felag koyrdu fyrstu spannina í Nykin.
Skúlabørnini vóru ófør at henta smágrót við vatnið, og skjótt var nóg mikið av gróti at fylla Nykin. Umleið 300 spannir av grótið skuldu til. Nykurin vigar umleið 4 tons.
Sí fleiri myndir í morgin her og her.


text:
Luttøka í verkætlanini er sjálvboðin, og tú kanst altíð taka teg burtur úr verkætlanini og biðja um, at tín blóðroynd verður burturbeind. Tær nýtist ikki at grundgeva fyri afturtøkuni. Tú kanst eisini biðja um at fáa blóðroyndina útflýggjaða, men til tað krevst serlig orsøk, so sum onnur viðgerð ella kanning.
Vend tær til Ílegusavnið á fargen@fargen.fo ella tlf. 23 30 51, um tú vilt taka teg burtur úr verkætlanini. Tekur tú títt samtykki um luttøku aftur, ávirkar tað á ongan hátt møguliga viðgerð í heilsuverkinum framyvir. Dátur, sum longu eru brúktar í eini verkætlan verða varðveittar. Óbrúktar dátur verða strikaðar.
Les um tíni luttakararættindi.


text:
Við skeribrennara eru boltar og beinkjarfesti skorin av í Havnartúni, so deyði miðbýurin verður enn deydligari í nýggja kommunala samferðsluhjartanum - Steinatúni.
Tað sæst, um tú ætlar tær í bussin, har allir flokkar síggjast í allar ættir á pelum, bussum og húsaveggum, bæði teir skúlaðu og teir partapolitisku flokkarnir.
Sosialdemokratiski garanturin hevur eisini floksskrivstovu á staðnum. Hví Tórshavnar kommuna við sama reyðhjartaða rættvísisflokki á odda, hevur skorið beinkirnar niður og burtur, sum vóru teir illgresi í kommunala grasagarðinum, er mær ein gáta.
Fólk, ið ferast við ókeypis bussunum, fáa ikki hvílt seg, tá bíðast skal í ferðsluhjartanum, sum kommunan skal byggja út til eitt nýmótans ferðslutorg. Men eru tað kanska aðrar orsøkir, enn bussfarandi, at sosialdemokratiska býarleiðslan beint nú, og tað upp undir løgtingsval, og helst í øðini, ger miðbýin enn lambskotnari, enn hann var? Hvør orsøkin er, so er tað høpisleys gerð, at lata holini standa eftir sum vitni um eina happandi býarstjórn, ið ikki vil kennast við samfelagsins veikastu, sum vilja boyggja sær knøini í harðastu ferðsluæðrini í landins fevnandi høvuðsstaði. Nei, eg bara undrist, nú stál og betong stendur eftir til onga nyttu. Lívsins sigling er hørð. Tað kundi verið nýggja sosialdemokratiska herrópið í hjartaleysa Steinatúni.


text:
Lít á kumpassina
Ein gamal sjómaður viltist ferð eftir ferð úti á havinum í báti sínum, so vinir hansara góvu honum eina kumpass og bóðu hann inniliga um at brúka hana. Næstu ferðina hann fór í bátin, tók hann so kumpassina við sær. Men sum vanligt gjørdist hann fullkomiliga í ørviti og var ikki førur fyri at finna til lands aftur. Men at enda varð hann afturfunnin av vinum sínum.
Við andstygt og sera ótolin spurdu tey hann: "Hví brúkti tú ikki kumpassina, sum vit góvu tær? Tú kundi haft spart okkum fyri allar hesar trupulleikarnar!". Sjómaðurin svaraði: "Eg kundi ikki gera við tað! Eg ynskti at sigla norðureftir, men hvussu enn eg so royndi at fáa kumpassnálina at peika tann vegin, so helt hon á við at vísa suðureftir". Hann var so vísur í, hvar norðan var, at hann tvørur royndi at tvinga fram sína egnu persónligu sannføring viðíkjandi kumpassini.
Eftir deyða Mósesar talaði Gud við Josva, júst áðrenn hann leiddi Ísrael inn í hitt lovaða landið. Harrin minti hann á lóg Sína og segði við hann: "Vík ikki frá henni, hvørki til høgru ella til vinstru, so tú kanst hava eydnuna við tær í øllum, sum tú fert undir at gera" (Josva 1,7).
Tey, sum fylgja vegleiðing Guds og ávarðing Hansara, vera spard fyri flakkandi ferð og hjartasorg av skipbroti og undirgangi. Vit mugu biðja Gud um at stinga út leiðina fyri okkum og síðani nýta Orð Hansara sum álítandi kumpass.
Umsett úr Our Daily Bread
Mikkjal á Bergi


text:
Tíðindi
9. mars 2018
Gerandisdagurin hjá einum lærara kann vera merktur av nógvum ymiskum avbjóðingum. Ein av hesum avbjóðingum eru næmingar við autismu. Orðið, avbjóðing, nýtist ikki at hava ein negativan týdning. Hesir næmingar, ið man altíð skal hava í huganum, tá man leggur dagin og undirvísingina til rættis, kunnu fylla nógv, men teir kunnu eisini fylla lítið. Hetta veldst alt um, hvussu teir eru fyri, og hvønn tørv teir hava.
Sjálv havi eg fleiri ára royndir við hesum næmingum. Tað er stundum strævið, men oftast eru tað hesir næmingar, ið gera, at tú mást grunda yvir tína undirvísing á ein annan hátt. Tað er við til at gera undirvísingina betri. Tó hevði tað verið lættari, um man ikki skuldi hugsa um ávísar næmingar alla tíðina.
Autisma er ikki eitt og sama hjá øllum næmingum. Tað eru eins nógv frábrigdi, sum tað eru næmingar. Spurningurin, um hesir næmingar skulu vera í fólkaskúlanum, er als ikki eintýddur at svara. Tað veldst um, hvussu næmingurin er fyri, hvussu móttøkan hevur verið og ikki minst, hvussu samstarvið er kring næmingin.
Fyri at næmingurin og flokkurin skulu fáa sum mest burtur úr skúlagongdini, er neyðugt, at ráðgeving er tøk. Ráðgeving, ið snýr seg um annað og meiri enn bert greiða planlegging og myndir. Dagurin inniheldur so nógv meiri enn tað.
Opinleiki er av alstórum týdningi. Lærarar/skúlin og foreldur mugu hava eitt opið og gott samskifti næminginum at frama. Tað er neyðugt at seta orð á, hvat gongur illa, og hvat gongur væl. Bæði eru týdningarmikil. Tað, sum gongur væl, skal halda fram, og tað, sum gongur illa, skal broytast.
Tey vaksnu, ið eru um næmingin, mugu vera sera týðilig. Tey mugu hava eitt felags stev. Hetta krevur samstarv og greiðar linjur, serliga tí, at lærarar skifta alt eftir, hvør lærugreinin er, stuðlarnir skifta eisini. Tað eru tey, ið halda, at tað besta er, um tað er ein og sami stuðul allar tímar, men har eri eg ikki samd. Tað er týdningarmikið, at stuðulin hevur onkran annan at sparra við enn læraran, tí lærari og stuðul hava hvør sína uppgávu, og teir varnast hvør síni ting. Stuðlarnir, eins og lærararnir, hava tørv á at práta um, hvat teir síggja og uppliva gjøgnum dagin, og hvussu teir loysa eina uppgávu, ið hevur verið avbjóðandi.
Dreymatilgongdin er, at næmingurin hevur fingið staðfest autismu, áðrenn hann byrjar í skúlanum, ella at tað verður staðfest heilt tíðliga, tí so kann man arbeiða miðvíst heilt frá byrjan. Hetta havi eg roynt, og má eg siga, at tað hevur lætt munandi um arbeiðið, tí man veit heldur enn gitir. Tað er altíð ein fyrimunur. Hetta merkir ikki, at vitan ger alt lættari, men tá veitst tú, hvussu støðan er, og hvørjum tú skalt arbeiða við.
Aftrat hesum kemur eisini, at tað er lættari at fáa tímar, tá ein diagnosa er staðfest. Hetta skuldi ikki verið so, men tað er helst neyðugt at hava ein leist at ganga eftir. Sertímar, ið hesir næmingar fáa tillutaðar, eru av alstórum týdningi. Teir kunnu vera/eru munurin millum, um dagurin eydnast væl ella illa. Stuðulin er har til at lofta næminginum í teimum støðunum, har lærarin ikki kann, tí hann hevur allar hinar næmingarnar at taka sær av. Hetta hjálpir ikki bert næmingunum, men eisini læraranum, tí hann skal ikki alla tíðina vera í tveimum støðum í senn.
Sum ikki eina ferð, so er samskifti ein týdningarmikil lykil, um skúlin er fyri øll. Tó skulu vit minnast til, at hesin lykilin er ikki tann einasti í lyklatyssinum. Allir tættir/faktorar hava týdning, eingin kann standa einsamallur.
Sjónarmið, sum stóð í Skúlablað nr 1, 2018
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Ynskir tú hetta slag av fígging? Set teg í samband við okkum, og vit vegleiða tær.
Fígging
Rakstrarfígging
Ein rakstrarfígging er til dagligu inn- og útgjøld í tíðarskeiðum við svingandi likviditeti. Rakstrarfíggingin kann nýtast til at at gjalda vørukeyp. Eisini ber til at fáa betri prís frá veitara við at gjalda kontant, við at trekkja upp á kredittin. Hugsast skal um avsláttur frá veitara í mun til rentuna á kassakredittinum.
Við rakstrarfígging er pláss fyri at likviditeturin sveiggjar í mun til goymsluna, og gevur felagnum:
- møguleika at gjalda til tíðina
- frælsi at handla
- fleksibla fígging
- eyka gjaldføri
- møguleika fyri betri úrslit á botnlinjuni
Renta verður ásett eftir einari heildarmeting av felagnum, rakstri, trygdum, soliditeti, og úrsliti áðrenn rentur og avskrivingar. Leypandi provisjón er á kredittinum.
Kostnaður er stovningarprovisjón av lánsupphædd, avgreiðslugjald, tingslýsingargjald, veðhavaralýsing, og møgulig onnur gjøld, sum kunnu stava uttanífrá.
Rakstrarkredittur verður endurskoðaður í minsta lagi eina ferð um árið.
Bílegg
Nýggjur kundi
Gerst kundi í Eik - tað er skjótt og lætt.


text:
Orð: Horatius Bonar
Lag: Hans G. Nägeli
Týtt: Victor Danielsen
1. Guds Syni prísi eg,
mín hvíld er náði tín,
og hjarta, varrar uttan frykt
tann Harra kalla mín.
2. Við krossin ivin svann;
hans grøv eg legði í
ta myrku vantrúnna, sum fyrr
mær voldi so nógv stríð.
3. Guds náði prísi eg,
og hon er alt mítt rós;
eg eri hans, og hann er mín,
mín Gud, mítt lív, mítt ljós.
4. Í honum bert er gott,
í mær býr eina ilt,
men harí tína góðsku tú
enn meiri vísa vilt.
5. Mín frelsa er í tær,
og synd burt tekur tú;
eg elski, tí tú elskar meg,
títt lív mítt lív er nú.
6. Mítt lív í tær er fjalt,
og deyðin fór avstað,
burt svunnu míni myrku skýggj,
mín midnátt varð til dag.


text:
Um
Dagstovnurin við Kráir er ein kommunalur stovnur hjá Sunda kommunu, sum læt upp 18 november í 2002. Stovnurin er normeraður til 60 perlur/børn í aldrinum 0 – 10 ár, d.d eru 90 perlur á stovninum. Harav eru 49 perlir í Frítíðarskúla frammi við Margáir. Tað starvast 20 fólk á stovninum.
Stovnurin liggur á tí allar fagrasta staðnum í Hvalvík. Áin tutlar øðrumegin húsið og lambi sigur mæ hinumegin húsini. Stovnurin er tað síðsta húsið á høgru síðu á vegnum til tað heimskendu føroysku náttúruperluna: Saksun.
Stovnurin er ein dagstovnur undir Sunda Kommunu. Sunda Kommuna er ein nýggj kommuna, sum er ein samanløgd kommuna við 1.600 íbúgvum. Bygdirnar í Sunda kommunu eru: Hósvík, Hvalvík, Streymnes, Saksun, Haldórsvík, Langasandur, Gjógv, Tjørnuvík, Norðskáli, Oyrarbakki, Oyri.
Høvuðsendamálið hjá Sunda kommunu er at veita ansingartrygd fyri øll børn. Tað eru trýggir nýggir dagstovnar í kommununi. Tað er eitt tætt samstarv millum dagstovnarnar.


text:
Orð: Fanny Crosby
Lag: Svenskt fólkalag
Týtt: Petur William Háberg
1. Áh, trongda sál, tað er eitt stað,
har hjartað linna fær!
Tað er við Jesu særdu lið –
hvørt sár kann grøðast har.
Hin svára, loynda sálarkvøl,
hvørt tár, tá sorgin neit,
hvørt suff, úr særdum barmi steig –
tín Frelsari alt veit!
2. Far, har bert hann teg hoyra kann,
har eina hann teg sær!
Er lyftið ei: Sum dagur tín
skal styrki gevast tær!
Um jørð og himmal svinna burt,
hans orð, tað svíkur ei;
far bert til hann í trúgv, so skal
hann lýsa tína leið!
3. Hví geva upp! Tú veitst, at alt,
sum vegin tyngja kann,
til besta tær tó virka skal,
um bert tú trýrt á hann.
Hans signingar í farnu tíð
við tøkk minst aftur á,
og við hans føtur ber alt fram,
ja, alt – tí hann veit ráð!


text:
Landsstýrismaður
Ein landsstýrismaður (ella landsstýrisfólk ella landsstyriskvinna) er ein ráðharri í landsstýrinum, ið er føroyska stjórnin. Landsstýrismenn verða tilnevndir av løgmanni, ið er ovasti leiðarin fyri landsstýrinum.
Í mun til landsstýrisfólkini, ið verða tilnevnd av løgmanni, so er tað Løgtingið, ið velur løgmann. Landsstýrið er sostatt samansett av løgmanni og teimum landsstýrismonnum, ið løgmaður hevur tilnevnt. Sambært Stýrisskipan føroya skal løgmaður velja minst tveir landsstýrismenn í landsstýrið.[1] Hvørki løgmaður ella landsstýrismenn hava atkvøðurætt í løgtinginum, men hava, eins og løgtingslimir, rætt at leggja fyri løgtingið uppskot til løgtingslógir, ríkislógartilmælir ella løgtingssamtyktir[2].
Ymisku ábyrgdarøkini hjá landsstýrinum verða nevnd málsøkir og verða hesi lutaði millun landsstýrismennirnar av løgmanni í einum málsøkjabýti[3]. Løgmaður kann eisini velja at umsita málsøki sjálvur. Eitt sindur ymiskt er frá einum landsstýri til annað, júst hvussu málsøkini verða býtt.
Formliga heitið á ráðharrunum í landsstýrinum er sambært Stýrisskipanini landsstýrismaður, men til tíðir verður umframt landsstýrismenn eisini tosað um landsstýrisfólk ella landsstyriskvinnur. Ongin innihaldsligur munur er á landsstýrismanni, landsstýrisfólk ella landsstýriskvinnu, men koma ymisku heitini helst frá, at summi halda tað vera løgið at kalla eina kvinnu fyri landsstýris-mann.
Í 2015 eru í landsstýrinum umframt løgmann sjey landsstýrismenn. [4]
Løgmans- og landsstýrissessir 2015-[rætta | rætta wikitekst]
- Løgmaður
- Landsstýrismaður í fíggjarmálum
- Landsstýrismaður í vinnu- og uttanríkismálum
- Landsstýrismaður í mentamálum
- Landsstýrismaður í heilsu- og innlendismálum
- Landsstýrismaður í samferðslumálum
- Landsstýrismaður í almannamálum
- Landsstýrismaður í fiskivinnumálum


text:
Nú bert ein vika er eftir til vit standa tilreiðar í Stockholm, segði vektin 72,6 í morgin. Í dag er á fyrsta sinnið skipa fyri ½ marathon í Vágum. Ella og Álvur, sum eisini skulu vit til Stockholm vóru har vesturi, og mín sann um ikki ella megnaði at vinna kappinginar fyri kvinnur. Eg umhugsaði at fara vestur, men valdi at lata vera eftirsum bert ein vika er til Stockholm. Eisini so var tað mín lutur at skipa fyri Renn fyri heilsuni í dag. Uppmøtingin var bara heilt ok í dag, um tað vóru vaflirnar, sum gjørdu munin, skal eg lata vera ósagt 🙂
Eg hevði sett mær fyri at gera eitt sindur meira burtur úr, eftirsum eg ikki verið við til seinastu Renn fyri heilsina tiltak, sum verður komandi leygardag. Eg havi fyrr í vikuni hótt við at eg fór at gera vaflir. So har var einki við at gera, eg mátti standa við mínar hóttanir, so áðrenn eg fór at fáa mær anlegg og km merkir í bilin gjørdi eg vafludeiggi klárt. Tað tekur eina løtu at baka, so tað var gott eg var í góðari tíð. Vaflujarni fór í gongd kl. 11 og kl. 12:15 vóru 42 vafluringar bakaðir, svarandi til 2 porsiónur av vafludeiggi. Eg fekk rós fyri hvussu væl smakkaði, so eg kann bara verða nøgdur. Takk fyri tað. Uppskriftin kemur niðanfyri her.
Í kvøld stóð menuin annars uppá stokta kyllingabringa við heimagjørdum eplamorli, og lekrari mjúkari sós, og eitt sindur av pakka grønmeti 🙂 Tíverri havi eg eti ov nógv í kvøld. Tori næstan ikki at stíga á vektina í kvøld.
Í morgin ætli eg mær at renna 10-12 km, og vónandi klári eg at gera tað áðrenn fólk fer í kirkju og á møti. Ætli mær oman á kajøki at renna nakrar rundir, har er so deiliga slætt. Kl 12 gongur leiðin til Viðareiðis at skipa fyri árligu Viðareiðisrenningini. Í ár er 10. árið Treysti skipar fyri renning á Viðareiði.
Her kemur vafli uppskriftin:
300 gr. sukur
4 egg
200 gr, VITA margarin – upploysi tað í mikroovninum
400 gr. mjøl
2 ts. bakipulvur
2 ts. vaniljusukur
3 dl. mjólk – grøna 🙂
Fyrst sukur, so eggini, miksa saman, so flótandi margarin, koyr so mjøl og bakipulvur í, so mjólkina og til síðst vaniljusukur, eg koyri eitt sindur meira enn 2 ts.
Góða nátt.


text:
Nú ber til at keypa atgongumerki til heimsmeistarakappingina hjá monnum í hondbólti, sum verður í januar 2019.
Tað eru Danmark og Týskland, sum eru vertir fyri HM. Dystirnir verða spældir í báðum londum og í seks ymsum høllum. Bólkaspælið verður í Berlin, München, Herning og í Keypmannahavn. Fjórðingsfinalurnar verða í Hamborg og hálvfinalurnar í Lanxess Arena í Køln og Boxen í Herning. Síðstnevnda hýsir eisini bronsudystinum og sjálvari finaluni.
Fyri jól vórðu 8.000 atgongumerkir sett til sølu og sum skilst vórðu tey rivin vekk. Nú hava bæði hondbóltssambondini aftur latið upp fyri atgongumerkjasøluni.
Í juni verður kastað lut um bólkaspælið til HM-kappingina og tá verða restin av atgongumerkjunum sett til sølu.
Atgongumerkini kunnu keypast her.


text:
Granskingarinfrakervi
Granskingarinfrakervi er felagsheiti fyri ymsa útgerð, mátitól, dátugrunnar, royndarstovur, royndarhentleikar og- støð, stórar teldur og onnur amboð og hentleikar, sum eru neyðugir fyri at kunna granska og finna fram nýggja vitan.
Hetta er partur av granskingini, sum stórt fokus er á í hesum døgum. Í nógvum førum eru kostnaðirnir fyri granskingarinfrakervi so stórir, at tað er neyðugt at gera nationalar og millumtjóða íløgur, heldur enn stovnsíløgur. Nógv av hesum eru eisini hentleikar, sum verða brúktir av fleiri stovnum og londum í samstarvi.
Flestu lond hava leypandi gjørt ætlanir fyri granskingarinfrakervi í landinum. Tað verða settar játtanir av til íløgur á hvørjum ári í granskingarinfrakervi, umframt til granskingarverkætlanir sum eru fíggjaðar umvegis kappingarpuljur og til stovnsvirksemi.
Horizon 2020 stuðul til infrakervi
Til ber at søkja stuðul til granskingarinfrakervi frá Horizon 2020. Útboðini eru undir súluni Excellence. Til ber at finna tey her
Føroyar við í netverki um infrakervi
Føroyska NCP-tænastan er partur av netverkinum RICH, sum arbeiðr við at breiða út kunnleika um granskingarinfrakervi í Evropa. Á heimasíðuni hjá RICH netverkinum er yvirlit yvir øll infrakervi í Evropa. Sí RICH Observatory
Føroyar luttaka sum er í tveimum av hesum netverkum, sí her


text:
Nýggjasta research*eu kann lesast her
Fyrsta útgávan í 2015 av tíðarritinum ‘research*eu’ er komin. Greitt verður frá avbjóðingunum, nú granskað verður í nýtslumøguleikunum hjá hydrogeni og spurt verður m.a., um hydrogen kann fara at kollvelta okkara lívsstíli.
Nógvar greinar eru í tíðarritinum, sum snúgva seg um gransking í orkunýtslu og grønari orku, um nýggj frambrot í framleiðsluni av elbilum og vindmotorum. Eisini ber til at lesa um granskingarúrslit á heilsuøkinum, um framtíðar forngripasøvn og mangt annað.
Tíðarritið kann lesast her
Onnur ‘research*eu’ eru at finna her


text:
Tíðindaskriv
16.10.2017 - 19:40
Ítróttur > Ítróttur > Flogbóltur
Eftir at føroysku genturnar høvdu fingið eitt rímuligt úrslit ímóti Danmark í morgun upp á eitt tap á 1-3, so møttu tær seinnapartin Noreg.
Men dysturin frá í morgun sat partvís í kroppinum, og úrslitið seinnapartin gjørdist ikki eins gott.
Føroyar taptu greitt 3-0. Settini endaðu 25-16, 25-13 og 25-13.
Næsti landsdysturin hjá føroysku gentunum verður í morgin kl. 12,00 føroyska tíð. Hesin dysturin er ímóti Onglandi.
Hini liðini í kappingini eru umframt Noreg og Danmark: Finnland, Ísland, Grønland, Ongland og Svøríki.
Eisini føroyska U17 dreingjalandsliðið skal í dyst í morgin. Men teir hava eina strævna dystarskrá. Klokkan 10.00 føroyska tíð spæla teir ímóti Danmark, og longu kl. 14.30 skulu teir spæla móti Noreg.
Londini sum dreingirnir kappast ímóti eru: Danmark, Svøríki, Finland, Ongland, Ísland og Noreg.
Dystirnir verða stroymdir á: http://www.volleytv.dk/


text:
Framløgur frá kunningarferð
Í døgunum 28.-30. november skipaði Granskingarráðið fyri kunningarfundum kring landið. Fundirnir vóru á Kambsdali, í Havn og í Vági.
Kunnað varð um møguleikar fyri stuðli til vinnu ph.d.-verkætlanir og møguleikar hjá vinnuni fyri stuðli frá Horizon 2020.
Framløgurnar frá fundunum kunnnu takast niður her:
Stuðul til vinnu ph.d.-verkætlanir
Stuðul til vinnuna í Horizon 2020
Vinnuvitjanir
Í næstum fara umboð fyri Granskingarráðið at seta seg í samband við fyritøkur við tilboði um at koma á vitjan at kunna um aktuellar stuðulsmøguleikar og at tosa um karmar fyri vinnugransking í Føroyum. Til ber eisini hjá fyritøkum at venda sær til Granskingarráðið og biðja um fund, um áhugi er fyri tí.


text:
Vit hava eisini vent halli til avlop
2. oktober 2017
Landsstýrið hevur lagt uppskot til fíggjarlóg fyri 2018 fyri løgtingið, og vit hoyra aftur boðskapin um, at samgongan hava vent halli til avlop. Men hvussu rætt er hetta úttalilsið?
Ímynda tær ein bát, har menn standa við snellurnar og draga fisk inn á dekkið. Meðan teir stríðast við hetta, liggur ein maður í koyggjuni og svevur. Hetta gongur fyri seg í nógvar dagar. Teir á dekkinum fáa ein fiskin fyri og annan eftir, meðan hin svevur. Men tá skipið er um at vera fult, kemur maðurin í koyggjuni uppá dekkið, og tað passar soleiðis, at hann dregur seinasta fiskin inn um lúnningina, áðrenn skipið fer at sigla heim við fullari last.
Tá skipið kemur til lands, reypar hesin maðurin um, at tað var hann sum fylti skipið. Tá hann kom upp á dekkið, var skipið ikki fult, men tá hann hevði verið har eina løtu, bleiv tað fult. Hann fekk jú tann seinasta fiskin.
Hevði arbeiðið sum allir hinir høvdu gjørt, áðrenn hann kom undan fjarðunum so ongan týdning? Jú sjálvandi!
Arbeiðið vardi í nógv ár
Í 2008 varð stórur partur av heiminum raktur av eini fíggjarkreppu. Vit í Føroyum merktu hana eisini. Samgongan sum kom til á heysti sama árið tók ta avgerð, at heldur enn at traðka harliga á bremsuna, skuldu vit halda gongd í samfelagshjólunum. Úrslitið av tí var, at landskassin hevði 688 mió. krónur í undirskoti í 2009. Síðani tá er eitt miðvíst arbeiði gjørt, fyri at venda hallinum aftur til avlop. Ímeðan hava onnur ligið og sovið sín søta andstøðu-svøvn. Men á valinum í 2015, tá hallið næstan var burtur, komu hesi uppá dekkið, drógu teir seinastu fiskarnar inn um lúnningina, og ganga nú og reypa av, at tey hava vent hallinum til avlop.
Jú hallið er vent til avlop, og tað kunnu vit øll fegnast um, - men tað eru altso ikki bara teir seinastu fiskarnir sum gera, at lastin á einum skipi verður full.
Helgi Abrahamsen
løgtingsmaður fyri Sambandsflokkin
RN
Aftur


text:
Jens Hákun Leo
11.01.2017 - 15:22
Tíðindi > Uttanlands > Annað
Russiska heilsumálaráðið umhugsar nú at seta í verk eitt varandi bann ímóti at selja sigarettir til fólk, sum eru fødd í 2014 og frameftir.
Hetta skrivar BBC.
BBC vísir á, at henda ætlan er ein partur av einum anti-tubakk reformi, sum russiskir politikkarar royna at seta í verk í landinum.
Kemur hetta uppskot ígjøgnum, fer tað at hava við sær, at royking í framtíðini fer at verða bannað fyri øll í Russlandi.
Russiska tíðindastovan Izvestia sigur hesum viðvíkjandi, at hon hevur sæð eitt upprit hjá myndugleikunum, sum stingur út í kortið, hvussu farast skal fram fyri at basa nýtsluni av tubakki, og at russiska heilsumálaráðið hevur váttað, at hetta uppritið er farið út til øll lið av russisku stjórnini.
Uppritið ber heitið "Concept for the state policy to counter tobacco consumption in the years 2017-2022 and beyond".
Royking er longu bannað í almennum støðum í Russlandi, sum hevur lutfalsliga flest roykjarar í heiminum. Á leið 40% av landsins íbúgvum eru roykjarar.
Í summum handlum í Russlandi ber, sambært BBC, til at fáa sigarettpakkar fyri minni enn 6 krónur.
Vladmir Putin, forsetin í Russlandi, er kendur fyri at venja nógv. Hann roykir ikki og hevur átalað ráðharrum hjá sær fyri at roykja. Mynd: BBC


text:
Útgivið tann: 30.01.2014
Spísiborð - matborð (Jógvan í Lon Jacobsen)
Skrivað hevur: Jógvan Andersen
Eg haldi, at lýsingarnar í sjónvarpinum eiga at vera á føroyskum. Tað kann ikki vera rætt, at ein almennur føroyskur fjølmiðil skal venda sær til føroyskarar hyggjarar og lesarar á einum øðrum máli enn føroyskum. Tann tíðin er farin. Vit síggja stundum lýsingar í sjónvarpinum, har ið lýst verður við spísiborðum. Eg veit væl, at hetta orð hevur verið nýtt leingi í føroyskum talumáli, men tað er tó ikki føroyskt fyri tað. Tað er ein rátýðing av tí danska orðinum spisebord, og á donskum gevur tað meining, tí danskarar hava orðið spise, men orðið spísa er ikki til á føroyskum, og tí kunnu vit ikki hava eina slíka samanseting, hon gevur rætt og slætt onga meining. Vit kunnu kalla tað matborð, sum orðabøkurnar eisini mæla til. Á sama hátt kunnu vit kalla tað danska orðið spisestue borðstovaella kanska matstova.


text:
At installera Maple
Set geyman í telduna og far inná ávíkavist “Windows” (um tú brúkar Windows teldu) ella “Mac” (um tú brúkar Mac teldu).
Trýst síðan á fíluna ið endar við installer (ikki GYMUpgrade)
Nú er installatiónin farin í gongd. Trýst á “Next” nakrar ferðir til tú kemur til skermin niðanfyri:
Vel “Single User Lisence”
Tak øll flugubein úr
Flugubein í “Activate Maple…”
Lærarin hevur licens kotuna ið skal skrivast her
Fyll í teigarnir ið standa við reyðum (First name, Last name, Email og Country). Tak øll flugubein úr og trýst á “Next”.
Nú skuldi tú fingið eini boð, ið sigur at Maple er aktiverað.
Far nú aftur í geyman (ávíkavist “Windows” ella “Mac”) og trýst á fíluna ið endar við GYMUpgrade.
Her nýtist ikki at velja nakað so trýst bara á “Next” til installatiónin er liðug.
Nú skuldi Maple og GYM pakkin verið installerað á tínari teldu.


text:
Tunnil til Suðuroyar verður í tveimum
Dan Klein --- 05.09.2017 - 08:06
FARLEIÐ: Landsverk mælir til, at eitt komandi fast samband til Suðuroyar verður gjørt í tveimum, har talan verður um ein 9 kilometra langan tunnil av Sandi til Skúvoyar, og ein 17,2 kilometra langan tunnil millum Skúvoy og Sandvík. Við eini tílíkari loysn ber til at seta trygdarkrøvini til hvønn tunnil sær, ið samlað fer at gera farleiðina minni kostnaðarmikla, enn um talan verður um ein beinleiðis tunnil.
Undir temakvøldinum um ein komandi Suðuroyartunnil, sum í kvøld er hildið í Hovi á Miðnámsskúlanum í Suðuroy, høvdu Armgarð E. Steinhólm og Fríðrik Heinesen frá Landsverki eina framløgu, har tey millum annað vístu á møguliga linjuføring, trygd, avleiddar verkætlanir og annað í sambandi við eina nýggja Suðuroyarfarleið.
Landsverk er av teirri fatan, at ráðiligari er at gera tunnilin í tveimum enn einum. Tað vil siga ikki við einum beinleiðis tunli millum Sandoynna og Suðuroynna, men umvegis Skúvoynna.
Hetta verður fyrst og fremst mælt til at gera við trygdini í huga, men ein týðandi síðuvinningur er sjálvandi, at Skúvoy eisini fær fast samband við meginøkið.
Við at gera tveir tunlar verður talan um fleiri kilometrar av tunli, enn við einum beinleiðis tunli. Hinvegin verða trygdarkrøvini sett til hvønn tunnil sær, og hetta fer at gera samlaðu verkætlanina bíligari, enn við at gera ein tunnil allan vegin úr Sandoynni til Suðuroyar.
Í Sandoynni er høgligast at leggja tunnilsmunnan í grótbrotinum nærhindis bygdini á Sandi, har tað eru umleið tríggjar kilometrar til tunnilsmunnan við Sandoyartunnilin. Í Skúvoy verða munnarnir sunnan fyri bygdina, har tað verða 3-400 metrar ímillum tunnilsmunnarnar, og ein avkoyring til Skúvoyarbygd.
Í Suðuroy fer tunnilin at koma upp í Sandvík, og hetta ber í sær, at gerast má ein nýggjur Sandvíkartunnil, eftirsum verandi tunnil ikki verður tíðarhóskandi til ta nógvu ferðsluna, sum tá fer at vera.
Tunnilsmunnin í Hvalba til nýggja Sandvíkartunnilin fer at koma upp vestan fyri bygdina, so høvuðsferðslan verður leidd uttan um bygdina við einum nýggjum umfarsvegi. Teinurin millum teir báðar tunnilsmunnarnar í Hvalba verður umleið fýra kilometrar, og umleið helmingurin av hesum er longu við í verkætlanini til nýggjan Hvalbiartunnil. Møguligar útbyggingar ella útstykkingar í Hvalba mugu taka hædd fyri nýggja umfarsvegnum í bygdini.
Bæði Landsverk og Jarðfeingi mæla til, at jarðfrøðin verður kannað nærri, um til ber at velja valdu linjuføringina ella ikki. Landsverk skjýtur tí upp at játta 3,7 mió. krónur yvir trý ár til hetta arbeiðið, frá tí ásett verður at byrja.
Trygdin er altíð ein størri avbjóðing í longum enn styttri tunlum, og tunlarnir úr Sandoynni og suðureftir verða longri, enn higartil nýttu trygdarnormarnir fyri ferðslutunlar áseta.
Landsverk mælir tí til, at ein trygdarkanning verður gjørd í næstum, so neyðuga trygdarstøðið kann ásetast. Her verður neyðugt við eini játtan millum eina og tvær mió. krónur.
Kostnaðurin av Suðuroyarfarleiðini er tengdur at, hvørjar møguligar loysnir verða valdar, og hvat trygdarstøði verður ásett. Um loysnin umvegis Skúvoynna verður vald, ber til at meta hendan kostnaðin við støði í Eysturoyartunlinum.
Metti kostnaðurin fyri føstum sambandi til Suðuroyar er mett til 3,1 mia. krónur. Tá eru avleiddar verkætlanir, sum eitt nú ein nýggjur Sandvíkartunnil, ikki íroknaðar.
Við føstum sambandi til Suðuroyar eru umleið 99 prosent av íbúgvunum í Føroyum knýttir í eitt felags vegakervi.